title: Torsten Stålhandske

text: Torsten Stålhandsken isä oli Torsten Svensson (Stålhandske) Länsi-Götanmaalta Ruotsista ja äiti Carin Lydikintytär (Jägerhorn) Uudeltamaalta. Stålhandske oli vuonna 1643 hoidettavana Stettinissä haavojensa vuoksi ja tänä aikana hän avioitui 9. huhtikuuta Arvid Henrikinpoika Hornin tyttären Kristiinan kanssa. Stålhandske kuitenkin menehtyi jo seuraavana vuonna Tanskan sotaretkellä sairauteen. Hänen hautamuistomerkkinsä on Turun tuomiokirkossa.


title: Torsten Stålhandske

text: Torsten Stålhandske aloitti sotilasuransa eversti Patrick Ruthwenin asepoikana ja oli tämän mukana rekrytointiretkellä Skotlannissa. Hän matkusti henkivartiokaartin vänrikkinä Kustaa II Adolfin mukana Preussiin 1622. Vuonna 1626 hänet ylennettiin majuriksi Arvid Hornin (k. 1653?) jalkaväkirykmenttiin, mutta hän siirtyi jo seuraavana vuonna Åke Tottin ratsuväkirykmenttiin. Hänet ylennettiin everstiluutnantiksi vuonna 1629 johtamaan suomalaisia hakkapeliittoja.


title: Torsten Stålhandske

text: Ruotsin liittyessä kolmikymmenvuotiseen sotaan 1630 Stålhandske oli mukana Pommerissa ja seuraavana vuonna Breitenfeldin taistelussa. Vuonna 1632 hänet ylennettiin everstiksi ja ratsumiehineen hän oli ratkaisevassa roolissa Lützenin taistelussa, jossa Kustaa II Adolf sai surmansa.


title: Torsten Stålhandske

text: Kesäkuussa 1634 Stålhandske haavoittui Hamelin taistelussa. Vuonna 1635 hän liittyi kenraalimajurina Johan Banérin johtamaan armeijaan. Hän valtasi 35 lippua Wittstockin taistelussa ja ajoi vihollisen pakenemaan. Huhtikuussa 1642 hän haavoittui vakavasti Breitenfeldin toisessa taistelussa. Toukokuussa hänet nimitettiin ratsuväen kenraaliksi. Hän kokosi pitkillä sotaretkillään huomattavan omaisuuden. Hänen vaimonsa Kristiina lahjoitti Aarhusin piispalta sotasaaliiksi otetun kirjaston Turun akatemialle.


title: Jeanne Moreau

text: Jeanne Moreau (23. tammikuuta 1928 Pariisi – 31. heinäkuuta 2017 Pariisi) oli ranskalainen näyttelijä, ohjaaja, käsikirjoittaja ja laulaja. Hän näytteli yli 50-vuotisen uransa aikana yli 120 elokuvassa.


title: Jeanne Moreau

text: Hän opiskeli konservatoriossa Pariisissa. Vuonna 1947 hän teki teatteridebyyttinsä Avignonin teatterifestivaaleilla. 20-vuotiaana hän oli jo Ranskan suosituimpia teatterinäyttelijöitä Comédie-Françaisessa. Suuri kiitos kuuluu Louis Mallelle hänen antamastaan kannustuksesta, kun he tekivät yhdessä elokuvan "Hissillä mestauslavalle" vuonna 1958.


title: Niko Nirvi

text:
Niko Nirvi (s. 1961) on suomalainen pelitoimittaja, joka työskentelee "Pelit"-lehdessä.
__notoc__
Nirvi aloitti peliarvostelijan uransa vuonna 1986 "MikroBitti"-lehdessä arvostelemalla Commodore 64 -pelin "Zoids". Nirvi oli lyönyt vetoa, saisiko hän arvostelunsa julkaistua ja voitti vedon. Numerossa 6–7 julkaistu arvostelu herätti paljon huomiota humoristisella kirjoitustyylillään, ja pian Nirvi sai tietokonepelaajien keskuudesta vankan ja laajan ihailijakunnan. Hänestä tuli ”suomalaisen pelijournalismin uranuurtajia”, joka otti satiirisesti ja kärkkäästi kantaa myös pelimaailman ilmiöihin ja herätteli aktiivisesti keskustelua. Nirvin myönteinen kirjoittelu Atari ST:stä sai Commodoren käyttäjiltä kritiikkiä, mutta toisaalta hänen faninsa puolustivat häntä voimakkaasti.


title: Niko Nirvi

text: Nirvi liitti värikkäissä arvosteluissaan pelit laajempaan pelien ja populaarikulttuurin historian kontekstiin. Pelejä alettiin käsitellä lehdistössä entistä kattavammin, ja niitä luokiteltiin genrejen mukaan. Saarikosken ja Suomisen mukaan Nirvin artikkeli ”Elämää suuremmat pelit” joulukuulta 1986 osoitti, miten tietokonepeliharrastus oli noussut ”marginaali-ilmiöstä koko suomalaista nuorisokulttuuria koskettavaksi ilmiöksi.”


title: Niko Nirvi

text: Nirvi piti Uutuudet-palstaa "MikroBitissä", kunnes siirtyi "Pelit"-lehteen, jossa hänellä on ollut alusta asti oma kolumni. Nirvi on kirjoittanut peliarvosteluja edellä mainittujen lehtien lisäksi myös "C=lehteen", joka lakkautettiin "Pelit"-lehden perustamisen yhteydessä.


title: Niko Nirvi

text: Nirvi käyttää peliarvosteluissaan nimimerkkiä ”Nnirvi”. Nirvin kasvokuvaa ei ole koskaan julkaistu kokonaisena lehdissä. Wallun joissakin piirroksissa Nirvi on kuvattu pitkäpartaisena, Spockin korvilla varustettuna miehenä.


title: Niko Nirvi

text: Nirvin erikoisimpia arvosteluja ovat "Hydra"-moottorivenepelin arvostelu, joka oli kirjoitettu kokonaan riimiloruna (”On todennut päättävä elin, otamme vanhan pelin; julkaisemme uusissa kuorissa, ostovimma herää nuorissa”) sekä "Battle Island" -pelin arvostelu, joka oli kahden sanan pituinen (”Paska "Commando"-klooni”). Molemmat näistä arvosteluista julkaistiin "C=lehdessä".


title: Niko Nirvi

text: Nirvin eniten arvostamia pelejä 1980-luvulta ovat "Star Wars" (Atarin kolikkopelinä), "Ultima IV", "Hack" (Nethackin edeltäjä), "Elite" ja "Dungeon Master". Vuonna 2000 hän totesi kaikkien aikojen parhaan DOS-pelin mielestään olevan "".


title: Niko Nirvi

text: Tietokonepelien hyödyllisyyteen Nirvi on ottanut kantaa pari kertaa vuosien varrella. "Satakunnan Kansassa" Nirvi sanoi, että useat strategiapelit ”voivat olla älyllisesti kehittäviä, niistä voi oppia englannin kieltä, historiaa, strategista ajattelua”.


title: Niko Nirvi

text: Vuonna 2012 hänet valittiin Figman yleisöäänestyksessä vuoden pelijournalistiksi.


title: Niko Nirvi

text: "Illuminatus" on kuvitteellinen tietokonepeli, joka oli "MikroBitti"-lehden aprillipilan aiheena vuonna 1989. Tästä ”maailman parhaasta pelistä” kertonut artikkeli aiheutti lehden ilmestyttyä runsaasti kohua, jonkin verran jopa Suomen ulkopuolella.


title: Niko Nirvi

text: Aprillipilan tekstin kirjoitti Niko Nirvi. Peli kuvailtiin siinä laajana avaruuteen sijoittuvana pelinä, jonka tärkeimpänä esikuvana oli "Elite". Monet pitivät "Eliteä" vielä 1980-luvun loppuvuosina kaikkien aikojen parhaana tietokonepelinä, vaikka sen ikä ja rajoittuneisuus olivatkin jo alkaneet näkyä. Pelin fanit unelmoivatkin huomattavasti pidemmälle viedystä ja kehittyneemmästä ”elitentappajasta”, ja "Illuminatus" vaikuttikin monen peliharrastajan silmissä todelliselta unelmien täyttymykseltä. Arvostelun lopussa pelaajia kehotettiin ”itkemään itsensä uneen” peliä odotellessa, ja eräs lehden lukijapalstalle kirjeen lähettänyt poika kertoi, että juuri näin oli tapahtunut.


title: Niko Nirvi

text: "Illuminatuksen" piti laajentaa "Eliten" ideaa huomattavasti. Siihen piti kuulua tutun avaruuskaupankäynnin, -taistelun ja -ryöstelyn lisäksi muun muassa taktista ja strategista sodankäyntiä niin avaruudessa kuin planeetoillakin, kehittynyt tekoäly ja moninpelimahdollisuus. Peli oli artikkelin mukaan tehty Atari ST:lle ja toteuttajiksi oli mainittu kuvitteelliset, saksalaiset ohjelmoijat "Jürgen Sternreise" ja "Erik Dorf".


title: Niko Nirvi

text: "Illuminatus" muistettiin hyvin pitkään ja siitä muodostui ennen pitkää osa suomalaisten tietotekniikkaharrastajien kulttuurihistoriaa. Muun muassa suomalainen demoryhmä Future Crew oli 1990-luvulla alkanut toteuttaa "Illuminatus"-nimistä avaruuspeliä Windowsille alkuperäisen aprillipilan innoittamana, mutta projekti jäi keskeneräiseksi.


title: Niko Nirvi

text: "Skrolli"-lehden aprillipila vuonna 2014 nosti "Illuminatuksen" uudelleen esiin. "Skrolli" julkaisi aprillipilan videota varten tekemänsä pelattavan demon "Illuminatuksesta" "Skrolli International Edition" -lehden ensimmäisen numeron yhteydessä huhtikuussa 2016.


title: PuTTY

text: PuTTY on telnet- ja ssh-asiakasohjelma ja pääte-emulaattori. Sitä käytetään etenkin Windows-käyttöjärjestelmissä SSH-palvelimen käyttämiseen. Useimmista Windows-ohjelmista poiketen se tarvitsee toimiakseen pelkän exe-tiedoston, jota ei tarvitse erikseen asentaa, joten se on helposti haettavissa pikaista tarvetta varten sellaisille koneille, joissa sitä ei ennestään ole.


title: PuTTY

text:
PuTTY on vapaa avoimen lähdekoodin ohjelmisto, ja se on nykyisin saatavilla myös Linuxille ja Unixeille, sekä epävirallisena käännöksenä myös Symbian OS:lle ja Windows Mobilelle.
Puttystä on myös Nutty-niminen versio, joka osaa avata nettiosoitteet tuplaklikkaamalla niitä hiirellä, sekä Putty Tray -niminen versio, jossa on uusia ominaisuuksia.


title: Thetis

text: Thetis () on kreikkalaisessa mytologiassa merenneito, nymfi, yksi viidestäkymmenestä nereidistä ja Nereuksen ja Doriksen tytär. Antiikin runoilijat käyttivät hänestä myös nimitystä "hopeajalkainen".


title: Thetis

text: Thetistä kosivat sekä Zeus että Poseidon. Kun he saivat kuulla ennustuksen, jonka mukaan Thetiin pojasta tulisi isäänsä mahtavampi, he päättivät varmuuden vuoksi naittaa Thetiin Peleukselle. Thetis vastusti aluksi avioliittoa. Saatuaan hyviä neuvoja kentauri Kheironilta Peleus sitoi Thetiin kiinni tämän nukkuessa ja esti näin tätä muuttamasta muotoaan ja karkaamasta. Thetis suostui menemään naimisiin Peleuksen kanssa ja he saivat lopulta pojan, Akhilleuksen.


title: Nymfi

text: Nymfit () ovat kreikkalaisen mytologian luonnonhengettäriä, vuorten, vesistöjen, metsien ja puiden naispuolisia jumaluuksia.


title: Nymfi

text: Nymfit ovat yleensä sidoksissa johonkin tiettyyn paikkaan tai maanmuotoon. He liikkuivat usein jumalien ja jumalattarien seurassa. Satyyrit pitivät nymfeistä ja halusivat usein tyydyttää halunsa näiden kanssa.


title: Nymfi

text: Koska nymfejä kutsuttiin asuttamansa luonnonosan tai maantieteellisen sijainnin mukaan, oli heitä lukematon määrä kaikkialla. Nymfejä oli maalla (dryadit), meressä (nereidit) ja makeissa vesissä (najadit), puissa (Hamadryadit) ja Haadeksessa (Eurydike). Lisäksi nymfeiksi laskettiin klassiset muusat ("Korykian nymfit").


title: Nymfi

text: Vaikka nymfit eivät olleet kuolemattomia, he olivat silti pitkäikäisiä. Nymfejä pidettiin ihmiselle hyödyllisinä, mutta he eivät aina olleet hyväntahtoisia. Tunnetussa tarinassa Hylas oli hakemassa vettä lammesta, kun yksi tai useampi nymfi ihastui hänen ulkonäköönsä ja sieppasi hänet luokseen lähteeseen. Myös Skylla oli alun perin nymfi, ja Kirke muutti hänet kuusipäiseksi hirviöksi. Tavallinen kuolevainen, joka kohtasi nymfin kasvoista kasvoihin, joutui tämän pauloihin.


title: Nymfi

text: Nymfien kultti alkoi levittäytymisensä koko kreikkalaiseen maailmaan Homeroksen ajoista alkaen, ja lopulta heistä tuli osa roomalaista jumaltarustoa. Nymfejä palvottiin usein luolissa, kuten Varin kaupungin lähettyvillä, jonne Arkhedemos perusti pyhätön vuoren nymfille. Taiteessa nymfejä saatettiin kuvata tanssivina tyttöinä Hermeksen ja Pan-jumalan seurassa.


title: Vectrex

text: Vectrex on 8-bittinen kotikäyttöön tarkoitettu pelikonsoli, joka tuli markkinoille vuonna 1982. Laitteen kehittäjä on John Ross.


title: Vectrex

text: Vectrex on tiettävästi ainoa kotikäyttöön tarkoitettu viihde-elektroniikan laite, joka käyttää televisiotyylisen rasteripiirtonäytön sijaan sisäänrakennettua vektorigrafiikkaan perustuvaa näyttöä, joka piirtää pikseligrafiikan sijaan suoraan pisteestä toiseen johtavia viivoja. Vectrexille olikin saatavilla käännöksiä muun muassa Atarin suosituista vektoripohjaisista peleistä kuten Asteroidsista. 3D-grafiikkaa ei Vectrexillä teknisistä edellytyksistä huolimatta kuitenkaan juuri näkynyt.


title: Vectrex

text: Vectrexille ilmestyy edelleen harrastajavoimin pelejä 2–5 pelin vuositahtia. Monet uusista peleistä lyövät alkuperäiset laudalta laadullisesti ja teknisesti. 3D-pelejä Vectrexillä pystyi pelaamaan erityisten 3D-lasien avulla. Lisäksi konsolille on valokynä ja sittemmin harrastelijoiden rakentamia lisälaitteita (muun muassa halvempi versio 3D-laseista ja pelien kehitykseen tarkoitettuja laitteita).


title: Vectrex

text: Laitteen myynti päättyi vuonna 1984.


title: Satyyri

text: Satyyrit () ovat kreikkalaisessa mytologiassa miespuolisia luonnonhenkiä, jotka vaeltavat metsissä ja vuoristossa. Heidät kuvattiin puolittain eläimiksi, joilla on pukin sarvet sekä vuohen jalat ja häntä. Siten niillä on paimenjumala Panin piirteitä.


title: Satyyri

text: Sanan "satyros" alkuperäksi arvellaan sanaa "tityros", joka tarkoittaa oinasta. Vanhempia satyyrejä kutsuttiin yleensä sileeneiksi, kun taas nuoremmat tunnettiin nimellä "satyriskoi". Satyyrien suvun kantaisänä pidetään Silenosta, ja heidän sanotaan olevan Hermeen poikia.


title: Satyyri

text: Satyyrit ovat toisaalta ihmisen vihollisia, toisaalta halukkaita etsimään seksuaalisia nautintoja nymfien ja najadien kanssa. Yliaktiivisesta sukupuolivietistä on käytetty nimeä "satyriasis".


title: Satyyri

text: Homeros ei mainitse satyyreita lainkaan, mutta Hesiodos viittaa heihin monikossa ja kuvaa heitä kelvottomiksi ja hyödyttömiksi.


title: Satyyri

text:
Alun perin satyyrit kuvailtiin antiikin kreikkalaisessa taiteessa ja kirjallisuudessa karkeamuotoisiksi ihmishahmoiksi, joskin heillä oli pienet sarvet ja pukin tai hevosen häntä. Satyyrit esitettiin usein päihtymyksen jumala Dionysoksen seuralaisiksi, jotka kantoivat viinimaljoja ja thyrsos-sauvoja. Kreikkalaisissa Dionysioksen juhlissa esitettiin karkeita ilveilyjä eli satyyrinäytelmiä. Viimeistään Rooman valtakunnan aikana satyyreihin sekoittui vaikutteita fauneista, jolloin satyyreille ilmestyivät myös pukinjalat ja päähän ajoittain jopa täysikokoiset oinaansarvet. Samalla satyyrien muodot kuitenkin pyöristyivät ja inhimillistyivät.
Antiikin satyyrikertomuksiin sisältyvät usein lemmenseikkailut tai niiden yritykset nymfien kanssa villeine tansseineen ja takaa-ajoineen. Taiteessa satyyrit esitetään usein korostetusti irstailijoina ja seksuaalisesti kiihottuneina, mutta kun barokki ja klassismi ottivat satyyrit uudelleen aiheena mukaan taiteeseen, tällaiset piirteet olivat jo tyystin hävinneet.


title: Peugeot

text:
Peugeot [] on ranskalainen ajoneuvovalmistaja ja automerkki, joka on osa Groupe PSA:ta. Suomessa autoa kutsutaan kansanomaisesti nimellä Pösö. Peugeot-nimellä valmistetaan myös mopoja, moposkoottereita, polkupyöriä ja keittiövälineitä muun muassa pippurimyllyjä.
Peugeot on myös ranskalainen teollisuussuku, joka jo 1400-luvulla vaikutti nykyisen Ranskan alueen itäosassa. Peugeot omisti Ranskan itäosassa useita maa-alueita, joille se 1700-luvulla perusti myllyjä ja harjoitti kutoma-, kehräämö- ja puusepänteollisuutta.


title: Peugeot

text: Vuonna 1810 kaksi veljestä, Jean-Pierre Peugeot’n vanhimmat pojat Jules ja Emile Peugeot, muodostivat yhtiön paikallisen suurliikemiehen J. Maillard-Salinsin kanssa. He muuttivat yhtiön jauhatusmyllyn rautasulatoksi, mutta tuottamaton sulatto lopetti toimintansa jo vuonna 1814. Yhtiö vaihtoi toimialaa ja otti tuotantoalakseen sahanterät sekä kelloteollisuuden työvälineet. Tätä voidaan pitää perheen todellisen teollisen uran alkuna. Seuraava sukupolvenvaihdos tapahtui 1865, kun Julesin ja Emilen pojat, Eugène ja Armand, ryhtyivät hoitamaan yritystä.


title: Peugeot

text: Vuonna 1858 takajaloilla seisovasta leijonahahmosta tuli yhtiön virallinen tunnus. Sen suunnitteli Montbéliardin kaupungin graafikko Justin Blazer. Tunnus on säilynyt lähes samanlaisena tähän päivään saakka.


title: Peugeot

text: Uuden tunnuksen myötä myös yrityksen tuotevalikoima laajeni. Erilaiset käsityöammattien harjoittajien työvälineet, kotitalouden laitteet, kuten tunnetuksi tullut kahvimylly, ompelukone ja aikakauden naisten pukeutumiseen liittyvät hameiden tukirungot olivat keskeinen osa yrityksen tuotantoa.


title: Peugeot

text: Peugeot-yhtiö säästyi vuoden 1870 Saksan–Ranskan-sodan aiheuttamilta ongelmilta ja sen toiminta-alue jäi edelleen osaksi Ranskaa, vaikka suuri osa maan itäisistä maakunnista liitettiin Saksaan syntyneeseen keisarikuntaan.


title: Peugeot

text: Vuonna 1885 Armand Peugeot aloitti polkupyörien tuotannon Beaulieun tehtaassa. Ensimmäisen kolmipyöräisen ja höyryllä toimivan ajoneuvonsa hän esitteli vallankumouksen satavuotisjuhlien kunniaksi järjestetyssä Pariisin maailmannäyttelyssä 1889. Näin Peugeot sijoittuu auton historiassa uranuurtajiin. Mutta jo seuraavana vuonna Peugeot hylkäsi höyryvoiman bensiinin hyväksi. Tähän johti höyryajoneuvojen heikko toiminta, sekä Gottlieb Daimlerin ja Levassorin vierailu yhtymän Valentigneyn tehtailla 1888. Tuolloin hän huomasi tulevaisuuden kuuluvan räjähdysmoottoreille.


title: Peugeot

text: Vuoden 1889 lokakuussa, heti maailmannäyttelyn päättymisen jälkeen, Daimler lähetti ajoneuvonsa prototyypin Panhard ja Levassorille Pariisiin. Nämä aloittivat lisenssillä Daimlerin moottoreiden valmistuksen ja etsivät autoilleen korinrakentajaa. Armand Peugeot hyväksyi tehdyn ehdotuksen ja 20. tammikuuta 1890 nelipyöräisen Peugeot-ajoneuvon suunnitelmat olivat valmiit. Valmis auto, malli 2 (malli 1 oli kolmipyöräinen höyryajoneuvo) ajoi ulos tehtaalta.


title: Peugeot

text: Vuonna 1891 Armand Peugeot onnistui puhumaan ympäri Petit Journal-lehden päätoimittajan, joka antoi Peugeot 3 mallille luvan seurata mukana Paris-Brest-Paris polkupyöräkilpailua.


title: Peugeot

text: Perheriitojen ja Armand ja Eugène Peugeot’n näkemyserojen vuoksi perusti Armand vuonna 1896 uuden osakeyhtiön, ”Société des Automobiles Peugeot”’n, yksinomaan autojen valmistamista varten. Vanha ”Fils de Peugeot Frères” -yhtiö jatkoi Eugènen johdolla perinteisten tuotteiden, kuten polkupyörien ja talouslaitteiden, valmistamista.


title: Peugeot

text: Eri teille lähteneiden keskinäisen sopimuksen mukaan kumpikaan ei olisi saanut ryhtyä tekemään samoja tuotteita toisen osapuolen tuotannon kanssa. Armandin perustama autotehdas oli menestyksekäs ja tuotanto kasvoi niin, että vuoden 1887 156 tuotetusta ajoneuvosta päästiin jo 500 ajoneuvoon vuonna 1900. Kuitenkin polkupyöriä ym. valmistava Eugène aloitti tehtaittensa tyhjissä tiloissa ajoneuvojen valmistuksen niin, että ensimmäinen esiteltiin joulukuussa 1898. Näin Eugène oli polkupyörien ja kodinkoneiden valmistuksesta siirtynyt Armandin toimialalle, sekä esitteli vuoden 1905 autonäyttelyssä Lion (Leijona) ajoneuvonsa. Tämä kävi kuitenkin kalliiksi Eugènelle ja hänen kolmelle tuotantoa jatkaneelle pojalleen, joiden tuli suorittaa vahingonkorvauksena Armandille miljoona tuolloista frangia.


title: Peugeot

text: Vuonna 1910 kaksi yhtiötä fuusioituivat ja perhe lähti yhtenäisenä mukaan syntyneeseen ja voimakkaaseen kasvuun lähteneeseen autoteollisuuteen. Nyt nimeksi tuli ”Société Anonyme des Automobiles et Cycles Peugeot”.


title: Peugeot

text: Ensimmäisen maailmansodan päättyessä Peugeot-tehtaat olivat huonosti varautuneet syntyneeseen kovaan kilpailuun. Tuotanto ei käynyt kaupaksi markkinoilla, joilla hallitsevassa asemassa oli brittiläinen ja yhdysvaltalainen tuotanto. Myös sotineiden osapuolien ylijäämävarastojen ajoneuvot vaikuttivat markkinoihin.


title: Peugeot

text: Peugeot-yritys velkaantui, ja 1926 kannattava polkupyörien ja muiden metallituotteiden valmistus erotettiin omaksi yhtiökseen tappiollisesta autonvalmistuksesta. Tällöin autoteollisuuden kotipaikaksi tuli Beaulieun tuotantolaitokset.


title: Peugeot

text: Peugeot-perheen pikkupoika Eric Peugeot kidnapattiin vuoden 1960 vaiheilla suurten lunnasrahojen toivossa.


title: Peugeot

text: Peugeot on ottanut osaa autokilpailuihin niiden alkuvaiheista saakka.


title: Peugeot

text: Suomen ensimmäisen Peugeot-auton osti toimittaja L. M. Viherjuuri. Korpivaara & Halla Oy toi Suomeen 22 Peugeot-autoa vuosina 1918–1920. 1920- ja 1930-luvuilla eri yhtiöt toivat maahan pieniä eriä Peugeot’ja. Viimeisen erän ennen toista maailmansotaa, 30 Peugeot-autoa, toi maahan helsinkiläinen Töölön Autotarvike Oy kesällä 1939.


title: Peugeot

text: Johtaja Aimo Aho perusti yhtiökumppaneineen Oy Maan Auto Ab:n vuonna 1945. Yhtiö solmi maahantuontisopimuksen Peugeot’n kanssa vuonna 1948, ja ensimmäiset Peugeot 203 -autot tulivat Suomeen seuraavana vuonna. 1950-luvun kuluessa Peugeot-henkilöautoja tuotiin maahan muutama sata kappaletta vuodessa. Olympiavuonna 1952 tuonti oli peräti 1 250 autoa, ja tuhannen maahan tuodun Peugeot'n raja ylittyi seuraavan kerran vuonna 1958. Peugeot'n tunnettuutta Suomessa lisäsi paljolti se, että suomalaiset osallistuivat Peugeot-autoilla useana vuonna mm. Monte Carlo -ralliin ja Jyväskylän Suurajoihin. Peugeot 403 esiteltiin Suomessa vuonna 1955, ja vuodesta 1961 alkaen maahantuotu 403:n farmarimalli käynnisti Suomessa ensimmäisen ns. piilofarmarivillityksen. Auto rekisteröitiin pakettiautoksi, mutta siihen sai tietyin ehdoin asentaa takaistuimen. Esko Keinänen voitti Peugeot 403:lla ralliautoilun ensimmäisen Suomen mestaruuden vuonna 1959.


title: Peugeot

text: Peugeot’n pääasiallinen myyntimalli Suomessa oli 1960-luvun ajan 404, joka oli suosittu myös taksikäytössä suurelta osin sen vuoksi, että se oli saatavissa myös dieselmoottorilla varustettuna. 1960- ja 1970-lukujen taitteessa Peugeot oli Mercedes-Benzin ohella Suomen ainoa henkilöauto, jossa oli tehdasasenteinen dieselmoottori. Oy Maan Auto Ab:n päätoimipaikka sijaitsi 1960-luvun puolivälistä lähtien Helsingin Lauttasaareen rakennetussa kiinteistössä. 1960-luvun lopussa Suomessa oli rekisterissä hieman alle 18 000 Peugeot-henkilöautoa, mikä oli miltei täsmälleen saman verran kuin kahdella muulla ranskalaismerkillä, Renaultilla ja Simcalla.


title: Peugeot

text: Joulukuussa 1974 koko Maan Auton osakekanta siirtyi SOK:n haltuun, ja Maan Auton toiminta jatkui SOK:n itsenäisenä tytäryhtiönä. Tässä vaiheessa Maan Auto oli keskittynyt yksinomaan Peugeot-autojen ja niiden varaosien maahantuontiin, mutta vuonna 1980 yhtiö aloitti myös japanilaisten Daihatsu-henkilö- ja -pakettiautojen tuonnin. Vuonna 1979 SOK oli ostanut muun muassa Talbotia maahantuoneen Crys-Auto Oy:n, joka sulautettiin Oy Maan Auto Ab:een vuonna 1983. Vuoden 1988 lopussa Suomessa oli rekisterissä 41 496 Peugeot-henkilöautoa, jolloin se oli 13. yleisin henkilöautomerkki.


title: Peugeot

text: Peugeot’n automallit nimetään X0Y muotoisella numerosarjalla. X kertoo auton koon ja Y puolestaan sukupolven, toisin sanoen mitä suurempi numero, sitä uudempi malli. Muutamia poikkeuksiakin löytyy, esimerkiksi Peugeot 309 oli tuotannossa ennen mallia 306. Lisäksi Peugeot’n pakettiautot on nimetty toisin.


title: Peugeot

text: Edellä kuvattu mallinumerointi otettiin käyttöön vuonna 1929, kun Peugeot 201 esiteltiin. Kaikki numerot 101 ja 909 väliltä ovat suojattuja tavaramerkkejä. Tämän vuoksi Porsche joutui vuonna 1963 muuttamaan uutuusmallinsa mallinumeron 901:stä 911:een. Erilaiset erikoismallit nimetään nykyisin ”tuplanolliksi” eli muodossa X00Y. Ensimmäinen tällainen malli, Peugeot 1007, tuli myyntiin vuonna 2005 ja sen erikoisuutena ovat muun muassa sähkö-/manuaalikäyttöiset liukuovet.


title: Peugeot

text: Toukokuussa 2012 Peugeot ilmoitti uudistavansa mallimerkintästrategiaansa. Uudet, lähinnä kehittyville markkinoille suunnatut autot tulevat saamaan mallimerkintänsä viimeiseksi numeroksi 1:n, kuten Peugeot 301 ja nykyiset Euroopassa myytävät mallit säilyttävät viimeisenä numeronaan 8:n, kuten 308.


title: Peugeot

text: Peugeot käyttää myös joidenkin automallien erittelyssä kirjainyhdistelmiä. Esimerkiksi "SW" tarkoittaa ”sport wagonia”, joka on urheilullinen farmarimalli. "CC" taas tarkoittaa ”coupé-cabriolet” eli avoautoa.Peugeot’n pakettiautot valmistaa Fiatin ja PSA:n yhteisyritys Sevel.


title: Risto Nieminen (kulttuurivaikuttaja)

text: Risto Juhani Nieminen (s. 25. toukokuuta 1956 Kisko) on Lissabonissa toimivan Gulbenkian-säätiön musiikkiosaston johtaja huhtikuusta 2009. Hänen toimenkuvaansa kuuluu Gulbenkianin sinfoniaorkesterin ja kuoron sekä konserttisalin toiminnan organisointi.


title: Risto Nieminen (kulttuurivaikuttaja)

text: Vuosina 1997–2009 Nieminen toimi Helsingin juhlaviikkojen taiteellisena johtajana. Vuodet 1991–1996 hän oli Pariisin Pompidou-taidekeskuksen IRCAM-musiikkikeskuksen taiteellinen johtaja.


title: Risto Nieminen (kulttuurivaikuttaja)

text: Vuosina 1989–1991 Nieminen palveli Radion sinfoniaorkesterin intendenttinä. Sitä ennen hän työskenteli Yleisradion musiikkiosaston toimittajana ja uuden musiikin tuottajana vuodesta 1981. Nieminen valmistui Helsingin yliopistosta filosofian maisteriksi vuonna 1985 pääaineenaan musiikkitiede.


title: Risto Nieminen (kulttuurivaikuttaja)

text: Nieminen herätti vuonna 2009 vilkasta kulttuuripoliittista keskustelua Suomen Kuvalehden haastattelussa esittämillään näkemyksillä suomalaisesta kulttuuripolitiikasta. Hän arvosteli muun muassa sijoittamista seiniin sisällön sijasta ja pääkaupungin muiden kulttuurilaitosten yhteistyöhaluttomuutta juhlaviikkojen kanssa. Haastattelua kommentoitiin muun muassa Helsingin Sanomien pääkirjoituksessa myönteisenä keskustelunherättäjänä, mutta esimerkiksi Asko Sarkola ei allekirjoittanut kritiikkiä.


title: Hauhon musiikkijuhlat

text: Hauhon musiikkijuhlat on järjestetty vuosittain vuodesta 2002 kesällä Hauholla, joka vuodesta 2009 on kuulunut Hämeenlinnaan. Juhlien painotus on jousimusiikissa. Esityspaikkoina palvelevat Hauhon seurakunnan keskiaikaa edustava harmaakivikirkko, Hahkialan kartano ja Hauhon pappila, viime vuosina myös Hattulan kirkko sekä Hämeenlinnan kirkko ja vanha palokunnantalo. Festivaalin suunnittelusta ja taiteellisesta johdosta on alusta asti vastannut alttoviulisti Olli Kilpiö sellisti Mikko Ivarsin kanssa.


title: Pioneer 11

text: Pioneer 11 on Pioneer 10:n sisaralus sekä ensimmäinen avaruusalus, joka ohitti Saturnuksen. Se laukaistiin 5. huhtikuuta 1973. Luotain ohitti Jupiterin 2. joulukuuta 1974 ja Saturnuksen 1. syyskuuta 1979. Siihen menetettiin yhteys marraskuussa 1995.


title: Jättiläisen tie

text: Jättiläisen tie on 500-luvun lopulla rakennettu kivirakennelma Vähässäkyrössä. Myös joitakin muita tiemäisiä rakennelmia ja jatulintarhoja on kutsuttu nimellä jättiläisen tie tai jätinpolku.


title: Jättiläisen tie

text: Vähänkyrön Jättiläisen tie on 49-metrinen kivipaasista ladottu kivitie, jossa on ollut myös hirsirakenteita. On oletettu, että tie on tehty sillaksi paikalla sijainneen kosteikon yli aikana, kun merenpinta oli nykyistä korkeammalla (Katso maankohoaminen).


title: Jättiläisen tie

text: Vähänkyrön kivirakennelman tekijäksi kertoo kansanperinne jättiläisen. Jättiläisten, jatulien, hiisien ja muiden aikaisemmin Pohjolaa asuttaneiksi oletettujen taruolentojen on kerrottu tehneen teitä ja siltoja ja liikutelleen suuria kivenjärkäleitä.


title: Jackie Chan

text: Jackie Chan (s. 7. huhtikuuta 1954 Victoria Peak, Brittiläinen Hongkong) on hongkongilainen elokuvanäyttelijä, ohjaaja, laulaja ja kungfun taitaja. Chan yhdistää elokuvissaan taistelulajeja ja fyysistä komediaa. Hän on 1960-luvulta alkaneen uransa aikana näytellyt yli 150 elokuvassa, joista pääosaa viidessäkymmenessä. Lisäksi Chanista on tehty hänen nimeään kantava animaatiosarja.


title: Jackie Chan

text: Jackie Chan syntyi 7. huhtikuuta 1954 Hongkongissa nimellä Chan Kong-Sang (, Jyutping: "Can Gong-sang"). Hänen vanhempansa Charles ja Lily olivat töissä Ranskan suurlähetystössä. Jackien vanhemmat muuttivat Australiaan Jackien ollessa seitsenvuotias ja jättivät Jackien Hongkongiin ooppera-akatemiaan, missä hän alkoi opetella taistelulajeja, näyttelemistä, akrobatiaa ja laulamista. Koulussa oli kova kuri, ja Chan on kertonut tulleensa päivittäin kuritetuksi. Chan esiintyi kahdeksanvuotiaana ensimmäisessä elokuvassaan "Big and Liggle Wong Tin Bar" (1962). Hän valmistui koulusta vuonna 1971 ja meni töihin akrobaatiksi ja elokuvien stuntmieheksi.


title: Jackie Chan

text: Chanin ensimmäinen aikuisrooli oli elokuvassa "Little Tiger from Cantoon". Chanin varhaisista elokuvista tunnetuin on "Vihan nyrkki" (1972), jonka pääosassa oli Bruce Lee. Sitä seurasi sarja Lo Wein kung fu -elokuvia, jotka eivät menestyneet yhtä hyvin. Chan muuttikin muutamaksi vuodeksi rakennustöihin vanhempiensa luokse Australiaan. Siellä hän sai lempinimekseen Jackie, sillä hänen kiinalaista nimeään oli liian vaikea ääntää. Hän palasi Hongkongiin vuonna 1976.


title: Jackie Chan

text: Chanin ensimmäinen oma menestyselokuva oli "Kotkan varjo" (1978). Sitä seurasi uusia menestyksiä, ja muutamassa vuodessa Chanista oli tullut supertähti Aasiassa. Chan näytteli itse kaikki stunttinsa ja hänellä oli täysi määräysvalta useimpiin elokuviinsa, joista hän ohjasi ja tuotti osan sekä lauloi joskus tunnuslaulutkin. Chanin ensimmäinen oma ohjaustyö oli "Nuori lohikäärme" (1980), joka oli ensimmäinen slapstick-komediaa ja toimintaa yhdistelevä taistelulajielokuva. Chan ei kuitenkaan yrityksistä huolimatta onnistunut tekemään läpimurtoa Hollywoodiin vielä 1980-luvulla.


title: Jackie Chan

text: 1980-luvun puolivälissä Chan perusti oman tuotantoyhtiön Golden Way ja oman sijaisnäyttelijöiden liiton Jackie Chan Stuntmen Association. Vuonna 1995 hän loi oman sarjakuvahahmonsa, joka seikkaili "Jackie Chan’s Spartan X" -nimisessä sarjakuvassa niin Aasiassa kuin Yhdysvalloissakin. Samana vuonna Chan sai MTV Movie Awardsin palkinnon elämäntyöstään. Vuonna 1996 hänen viidennestä englanninkielisestä elokuvastaan "Rajua menoa Bronxissa" tuli suurmenestys Yhdysvalloissa, minkä myötä kahta sitä edeltänyttäkin Chanin elokuvaa alettiin esittää Yhdysvalloissa. Chanin seuraava menestyselokuva Yhdysvalloissa oli "Rush Hour – Rankka pari" (1998). Sitä seurasi uusia menestyselokuvia, ja vuonna 2002 Chan sai tähden Hollywood Walk of Famelle sekä Taurus Awardin.


title: Jackie Chan

text: Chan tekee poikkeuksellisesti kaikki stunttinsa henkilökohtaisesti ilman erikoistehosteita tai sijaisnäyttelijöitä. Guinnessin ennätysten kirjan mukaan Chan on ”eniten stuntteja tehnyt näyttelijä”. Stunttitemppujen vaarallisuuden takia hän on uransa aikana kokenut lukuisia loukkaantumisia, kuten lantion, nenän, lonkan, sormien, poskien ja kylkiluiden murtumisen erilaisissa onnettomuuksissa. Vaarallisin onnettomuus tapahtui vuoden 1986 toimintaelokuvan "Armour of Godin" kuvauksissa, kun kesken vaativan stuntin Chan putosi puusta pää edellä kivikkoon, minkä seurauksena hän mursi pääkallonsa. Hän selvisi kahdeksan tunnin mittaisesta leikkauksesta ja kuukauden mittaisesta toipumisjaksosta, mutta hänellä on pääkallossaan yhä merkkinä onnettomuudesta parantumaton reikä, joka on peitetty muovitulpalla. Työtapansa vuoksi Chan ei saa Yhdysvalloissa vakuutusta.


title: Jackie Chan

text: Vuosien 2000 ja 2005 välillä Chan antoi äänensä "Jackie Chan seikkailee" -animaatiosarjan nimihahmolle.


title: Jackie Chan

text: Jackie Chan on myös tunnettu laulaja Aasiassa. Hän on esiintynyt useilla eri kielillä: kantoninkiinaksi, mandariinikiinaksi, japaniksi ja englanniksi. Hän on julkaissut 20 äänilevyä 1980-luvulta alkaen, ja hän laulaa elokuviensa lopputekstikohtauksissa.


title: Jackie Chan

text: Chan meni vuonna 1982 naimisiin taiwanilaisen näyttelijän Lin Feng-Jiaon kanssa, ja he saivat pojan nimeltä Jaycee vuonna 1982. Chan piti avioliiton ja poikansa salassa vuoteen 1998 asti. Chanilla on myös avioliiton ulkopuolinen, vuoden 1999 tammikuussa syntynyt Etta-niminen tytär ex-missin Elaine Ng Yi-Lein kanssa. Chan on vuonna 2004 myöntänyt asian ja tukenut tytärtään taloudellisesti vuoteen 2015 saakka, mutta ei ole kuitenkaan virallisesti koskaan tunnustanut tytärtään.


title: Jackie Chan

text: Chanilla on oma hyväntekeväisyysjärjestö Jackie Chan Charitable Foundation, minkä lisäksi hän on Unicefin hyväntahdonlähettiläs.


title: Jackie Chan

text: Vuonna 2016 paljastettujen Panaman paperien mukaan Chanilla on vähintään kuusi panamalaisen asianajotoimisto Mossack Fonsecan hallinnoimaa veroparatiisiyhtiötä. Chan ei ole kommentoinut tietoja.


title: Jackie Chan

text:
Blockbuster Entertainment
Golden Horse
Golden Rooster
Hundred Flowers
Kids’ Choice
MTV Movie Awards
Oscar-palkinto


title: Jan Palach

text: Jan Palach (11. elokuuta 1948 – 19. tammikuuta 1969) oli tšekkiläinen opiskelija ja toisinajattelija, joka teki Prahassa polttoitsemurhan protestiksi Neuvostoliiton suorittamalle Tšekkoslovakian miehitykselle.


title: Jan Palach

text: Vuonna 1968 tšekkoslovakialaiset halusivat kehittää sosialismin aatteita inhimillisempään ja demokraattisempaan suuntaan. Tämä niin kutsuttu Prahan kevät tukahdutettiin kuitenkin päättäväisesti. Neuvostoliitto ei katsonut liberaaleja uudistuksia suopeasti, ja 20. elokuuta prahalaiset joutuivat todistamaan Varsovan liiton joukkojen maahantunkeutumista.


title: Jan Palach

text: Muutamaa kuukautta myöhemmin, 16. tammikuuta 1969, Kaarlen yliopiston historian opiskelija Jan Palach sytytti itsensä tuleen Venceslauksen aukiolla. Palach vietiin sairaalaan, jossa todettiin, että 85 prosenttia hänen ihostaan oli vaikeiden palovammojen peitossa. Hän kuoli vammoihinsa kolme päivää myöhemmin.


title: Jan Palach

text: Palach halusi teollaan ilmaista vastalauseensa miehitykselle ja koko vallitsevalle poliittiselle tilanteelle. Palachin hautajaisista tuli suuri miehityksen vastainen mielenosoitus. Niihin osallistui yli 10 000 ihmistä. Samettivallankumouksen ja sosialismin sortumisen jälkeen Vàclavin aukiolle asetettiin muistomerkki Palachin kunniaksi. Hänen mukaansa on nimetty muun muassa Prahassa Rudolfinum-rakennuksen edessä oleva Jan Palachin aukio ja asteroidi.


title: Jan Palach

text: Palachin esimerkki on innoittanut myös muita tšekkinuoria valitsemaan vastaavan kuoleman, vaikka hän jäähyväiskirjeessään nimenomaan kielsi muita noudattamasta esimerkkiä. Hiukan hänen jälkeensä itsensä polttivat myös kaksi muuta opiskelijaa, Jan Zajíc ja Evžen Ploček. Polttoitsemurhilla ei ollut pysyvää vaikutusta Tšekkoslovakian poliittiseen tilanteeseen. Vielä vuonna 2003, olojen jo vapauduttua, kuusi nuorta tšekkiä sytytti itsensä tuleen. Heidän tekojensa syyt jäivät epäselviksi, vaikkakin heidän tiedetään pitäneen Jan Palachia esikuvanaan.


title: Jack Adams Award

text: Jack Adams Award on vuosittain jaettava NHL-palkinto. Sen saa aina kauden päätteeksi se NHL-valmentaja, jolla katsotaan olleen suurin vaikutus joukkueensa menestykseen. Voittaja valitaan National Hockey League Broadcasters' Associationin (NHL:n selostajien liitto) äänestyksessä runkosarjan päätyttyä. Palkinto on nimetty Jack Adamsin, Detroit Red Wingsin entisen valmentajan ja toimitusjohtajan, mukaan. Se jaettiin ensimmäistä kertaa vuonna 1974.


title: Koljonvirran taistelu

text: Koljonvirran taistelu oli 27. lokakuuta 1808 Iisalmessa käyty Suomen sodan taistelu. Perääntymässä olleet Johan August Sandelsin johtamat ruotsalaisjoukot onnistuivat torjumaan ylivoimaisten venäläisten hyökkäyksen salmen yli.


title: Koljonvirran taistelu

text: Eversti Sandelsin komentamat suomalaiset voittivat ylivoimaisen venäläisosaston, joka yritti päästä Koljonvirran yli siltaa pitkin. Venäläisten komentaja ruhtinas Dolgoruki kaatui taistelun loppuvaiheessa. Sodan lopputulokseen voitolla ei silti ollut vaikutusta ja Sandelsin joukotkin jatkoivat perääntymistään. Taistelu antoi Johan Ludvig Runebergille aiheen Vänrikki Stoolin tarinoiden Sven Dufva -runoon.


title: Koljonvirran taistelu

text: Koljonvirralla on tehty Suomessa poikkeuksellinen taistelukentän arkeologinen tutkimus. Kesällä 2008 Koljonvirran leirintäalueella, alkuperäisellä taistelupaikalla, esitettiin näytelmä joella käydystä taistelusta. Näytelmässä käytettiin ajanmukaisia pukuja, musketteja ja tykkejä. Ne oli ladattu oikealla ruutimäärällä, mutta panostettu vain kostutetuilla paperipalloilla. Näytelmässä oli mukana sekä venäläisiä että suomalaisia sotahistorian harrastajia.


title: Koljonvirran taistelu

text: Yläsavolainen harrastaja-arkeologien ryhmä löysi kesällä 2008 uusia todisteita taistelupaikasta eli Koljonvirran sillasta ja sen rakenteesta. Paikan ja sittemmin tuhoutuneiden siltarakenteiden on uskottu olleen nykyisen eli valtatie 27:n sillan alla tai aivan etelälaidassa.


title: Koljonvirran taistelu

text: Aiemmin uskottiin kevättulvan särkeneen sillan vuonna 1808 ja että paikalle olisi rakennettu vain tilapäinen pukkisilta. Nyt saatiin viitteitä sillasta sekä sukeltajien ottamista valokuvista että asiakirjalöydöistä. Jälkimmäisten mukaan kevättulva rikkoi Koljonvirran sillan jo muutamaa vuotta ennen sotaa ja sen tilalle rakennettiin vahva kivillä tuettu arkkusilta, jossa oli ylävirran suuntaan hirsiset jäänsärkijät. Kevään 1808 tulva ei olisi asiakirjojen mukaan tätä siltaa rikkonut.


title: Koljonvirran taistelu

text: Venäläisen taistelun silminnäkijän majuri A. A. Thesleffin maalaus on ollut ainoa kuva sillasta, Koljonvirrasta nyt löydetyt neljän tai viiden hirsiarkun jäännökset ovat maalaukseen verrattuna selvästi suuremmasta sillasta. Sillan paikan tutkimusryhmä päätteli sukelluksista saatujen tietojen sekä vuoden 1781 maanjakokartan, venäläisten taistelukartan ja peruskartan avulla.


title: Koljonvirran taistelu

text: Silta-arkkujen jäännökset paikannettiin ennen sukellusta ääntä johtavilla koettimilla. Taistelupaikka olisi näiden mukaan sijainnut kymmeniä metrejä nykyisestä sillasta etelään. Tällä kohdalla Koljonvirran silta olisi asiakirjojen mukaan ollut käytössä vuodesta 1755 aina vuoteen 1845 saakka.


title: Ismo Alanko Säätiö

text: Ismo Alanko Säätiö oli suomalainen rock-yhtye, joka perustettiin vuonna 1997. Yhtyeen päähahmo on laulaja-kitaristi Ismo Alanko. Yhtye lopetti toimintansa vuonna 2006.


title: Ismo Alanko Säätiö

text: Säätiö perustettiin vuonna 1997 ensimmäisen albumin levytysten yhteydessä. Silloin kokoonpanoon kuului Kimmo Pohjonen (haitari, koskettimet), Teho Majamäki (marimba, vibrafoni, urut, lyömäsoittimet) ja Jussi Kinnunen (basso), Ismo Alanko (laulu, kitara) ja Marko Timonen (rummut). Levyn promokiertueelle joukkoon liittyi vielä Samuli Laiho (kitara, kosketinsoittimet). Sama kokoonpano levytti "Pulu"-albumin lisäksi myös "Sisäinen solarium" -albumin vuonna 2000. He olivat myös mukana Labra-esityksessä vuonna 2000.


title: Ismo Alanko Säätiö

text: "Sisäisen solariumin" jälkeen mukaan liittyi Ville Kangas (viulu) ja Jarno Karjalainen (basso), Jussi Kinnusen lähtiessä yhtyeestä.


title: Ismo Alanko Säätiö

text: Vuoden 2002 albumi "Hallanvaara" levytettiin laajennetulla kokoonpanolla, jossa oli Säätiön jäsenten lisäksi runsas joukko muita muusikoita ja sovittajia. Kimmo Pohjonen ja Teho Majamäki ottivat tässä vaiheessa hieman virkavapaata. Levyn jälkeisille keikoille mukaan tuli uusi mies, kitaristi Timo Kämäräinen.


title: Ismo Alanko Säätiö

text: Kesän 2003 jälkeen Samuli Laiho päätti vetäytyä yhtyeestä oman musiikin tekoon. "Minä ja pojat" -levyn sessiosta mukaan liittyi jälleen uusi mies, Riku Mattila (kitara).


title: Ismo Alanko Säätiö

text: Ismo Alanko Säätiö jäi tauolle vuonna 2006. Yhtye on kuitenkin soittanut nimellä "Humppasäätiö" yhden konsertin kesällä 2008 kokoonpanolla Alanko-Karjalainen-Kämäräinen-Laiho-Mattila-Timonen. Kesällä 2009 Humppasäätiö soittaa konsertin kokoonpanolla Alanko-Kinnunen-Kari "Kämy" Kämäräinen-Kämäräinen-Laiho-Majamäki. Humppasäätiö soittaa vanhoja suomalaisia iskelmäkappaleita.Studioalbumit


title: Ismo Alanko Säätiö

text: Livealbumit


title: Ismo Alanko Säätiö

text: Singlet


title: Ismo Alanko Säätiö

text: Videot


title: Differenssikone

text: Differenssikone (), joka tunnetaan myös nimellä differentiaalikone, on mekaaninen laskukone, joka on tarkoitettu polynomifunktiotaulukoiden automaattiseen tuottamiseen. Koska myös muunlaisia funktioita voi approksimoida polynomifunktioilla, voi differenssikoneella tuottaa myös esimerkiksi logaritmi- ja sinitaulukoita. Tarve taulukoiden koneelliseen laskemiseen oli ennen varsinaisten tietokoneiden aikaa ilmeinen, sillä käsin laskeminen vaati paljon työvoimaa ja taulukoihin saattoi siitä huolimatta tulla kohtalokkaita virheitä.


title: Differenssikone

text:
Differenssikoneen ajatuksen esitti ensimmäisenä J. H. Müller vuonna 1786. Varsinaista laitetta ei kuitenkaan rakennettu ja keksintö unohtui useiksi vuosikymmeniksi. Nimitys differenssikone tulee koneen käyttämästä numeerisesta likiarvojen laskentaan tarkoitetusta differenssimenetelmästä.
Vuonna 1822 tietokoneen idean isänä pidetty Charles Babbage esitti suunnitelman differenssikoneesta Royal Astronomical Societylle, joka myönsi siihen rahoituksen 1823. Babbage alkoi rakentaa konetta, ja työ kesti useita vuosia, mutta kone ei valmistunut. Toisaalta syynä olivat perheasiat ja toisaalta Babbagen halu rakentaa paljon kunnianhimoisempi kone, analyyttinen kone. Vuonna 1823 aloitettu differenssikone nro 1 olisi sisältänyt 25 000 osaa. Osista valmistettiin puolet ja niistäkin vain murto-osa käytettiin demoversion tekemiseen, joka on ainoa säilynyt osa ja vielä toimintakuntoinen. Muut osat joutuivat romuksi ja piirustukset ovat säilyneet puutteellisina. Suunnitellessaan analyyttistä konetta Babbage laati differenssikoneen parannetun version piirustukset, jotka ovat säilyneet. Lontoon tiedemuseo rakensi vuosina 1989–1991 Babbagen differenssikone nro 2:n alkuperäisten piirustusten pohjalta, ja se todettiin täysin toimivaksi.


title: Differenssikone

text: Differenssikoneen ideana on numeerisen analyysin menetelmillä pelkistää likiarvojen laskenta vain yhteen- ja vähennyslaskuun, jotka voidaan toteuttaa yksinkertaisilla mekaanisilla ratkaisuilla. Babbagen differenssikoneessa käytettiin Isaac Newtonin esittämää jaettujen erotusten laskentakaavaa, minkä avulla laskennasta tuli "numeronmurskausta" eli kone toisti laskentaa tuottaen yhä tarkempia desimaaleja, kunnes koneen muistin rajat tulivat vastaan. Differenssikone 2 pystyi tallentamaan kahdeksan 31-numeroista lukua. Koneen tarkoitus oli tuottaa painolaattoja logaritmi- ja navigointitaulukoille, koska käsin laskettuna näissä oli virheitä. Babbage kerrotaan sanoneen, että toivottavasti nämä laskut olisi tehty höyryn avulla.


title: Differenssikone

text: Ensimmäinen toimiva differenssikone rakennettiin jo 1800-luvulla. Ruotsalainen keksijä Per Georg Scheutz innostui Babbagen ideasta ja rakensi suunnilleen pianon kokoisen laitteen vuonna 1853. Laite esiteltiin Pariisin maailmannäyttelyssä 1855 ja myytiin Britanniaan 1859. Scheutz rakensi 1860 vielä toisen differenssikoneen, joka myytiin Yhdysvaltojen hallitukselle. Kumpaakin laitetta käytettiin logaritmitaulukoiden laskemiseen.


title: Differenssikone

text: Vuonna 1875 niin ikään ruotsalainen Martin Wiberg rakensi parannellun differenssikoneen, joka oli pienempi ja tuotti täydellisempiä taulukoita.


title: Differenssikone

text: Differenssikoneet eivät olleet varsinaisia tietokoneita, koska ne rajoittuivat toiminnaltaan tietynlaisiin erikoistehtäviin, mutta ne olivat kuitenkin tärkeä kehitysaskel tietotekniikan varhaishistoriassa.


title: Hurrikaani Dennis

text: Hurrikaani Dennis oli Atlantin hurrikaani, joka raivosi 4.–13. heinäkuuta 2005. Dennis iski Kuubaan 4. luokan hurrikaanina Saffirin-Simpsonin hurrikaaniasteikolla ja Yhdysvaltojen Floridan osavaltion luoteisrannikolle 10. heinäkuuta 3. luokan hurrikaanina.


title: Hurrikaani Dennis

text: Dennisistä tuli voimakkain hurrikaani, joka on syntynyt ennen elokuuta. Se aiheutti ainakin 71 ihmisen kuoleman Karibialla ja Yhdysvalloissa sekä 5–9 miljardin dollarin aineelliset vahingot, joista noin puolet Karibialla. Tuhot Yhdysvalloissa jäivät oletettua pienemmiksi Dennisin pienen koon ja myrskyn nopean liikkeen vuoksi.


title: Hurrikaani Dennis

text: Hurrikaani Dennis alkoi trooppisesta matalapaineesta Karibianmerellä 4. heinäkuuta, ja siitä tuli "trooppinen myrsky Dennis" seuraavana päivänä. Myrsky alkoi liikkua nopeasti kohti länsiluodetta.


title: Hurrikaani Dennis

text: Dennis saavutti hurrikaanin voiman 6. heinäkuuta lähestyessään Haitin saaren etelärannikkoa. Seuraavana päivänä se vahvistui nopeasti ja saavutti suuren hurrikaanin ja 4. luokan voiman, mikä teki siitä aikaisimman hurrikaanin, joka on saavuttanut vastaavan voiman. Dennis alkoi liikkua hieman pohjoisempaan, ja se saavutti Jamaikan ja Haitin välimaaston 7. heinäkuuta. Lähestyessään Kuuban rannikkoa Dennis voimistui lähelle 5. luokkaa tuulten puhaltaessa 67 m/s (241 km/h) ja iski samalla saaren etelärannikolle 8. heinäkuuta.


title: Hurrikaani Dennis

text: Saaren ylitettyään Dennis heikkeni 1. luokan hurrikaaniksi, mutta konvektion alettua uudelleen se voimistui jälleen 4. luokan hurrikaaniksi 10. heinäkuuta liikkuessaan kohti pohjoisluodetta ja Floridan luoteisrannikkoa. Yhdysvaltojen kansallinen hurrikaanikeskus arvioi sen iskevän samalla voimalla maihin, mutta kuten aluetta vajaa vuosi aikaisemmin ravistellut hurrikaani Ivan, myös Dennis heikkeni lähestyessään rannikkoa ja iski lopulta 3. luokan hurrikaanina lähellä Pensacolan kaupunkia.


title: Hurrikaani Dennis

text: Rantautumisen jälkeen Dennis jatkoi liikettään pohjoisluoteeseen ja liikkui Floridan poikki Alabamaan, missä se heikkeni hirmumyrskystä trooppiseksi myrskyksi. Mississippin itäosassa se kääntyi pohjoiseen ja jatkoi Ohion laaksoon, missä se heikkeni tavalliseksi matalapaineeksi 13. heinäkuuta.


title: Hurrikaani Dennis

text: Epävarmuus Dennisin ympärillä ja aiemmin Yhdysvaltojen etelärannikolle iskenyt trooppinen myrsky Cindy saivat öljyn hinnan nousemaan ennätyksellisen korkeaksi, 61,50 dollariin tynnyriltä, 7. heinäkuuta. 8. heinäkuuta hinta kuitenkin laski alle 60 dollariin.


title: Hurrikaani Dennis

text: Vakuutusyhtiöt arvioivat 11. heinäkuuta Dennisin aiheuttaneen 3–5 miljardin dollarin vahingot vakuutetulle pääomalle. Lopullinen vahinko lienee ollut 5–9 miljardin dollarin välimaastossa, koska vakuutettu vahinko on yleensä puolet koko vahingosta.


title: Hurrikaani Dennis

text: Haitissa 44 ihmisen kerrottiin kuolleen, mukaan lukien sillan romahduksen yhteydessä kuolleet 16 ihmistä. Lisäksi runsaat sata ihmistä oli kateissa.


title: Hurrikaani Dennis

text: Kuubassa Dennis surmasi 16 ihmistä ja aiheutti 1,4 miljardin dollarin vahingot vahingoittaessaan asuinrakennuksia ja kaataessaan puita sekä sähkölinjoja. Cienfuegosin provinssissa raportoitiin 67 m/s (239 km/h) tuulenpuuskia.


title: Hurrikaani Dennis

text: Dennis katkaisi sähköt yhteensä 680 000 taloudelta neljässä eteläisessä osavaltiossa. Se ei aiheuttanut suurta vahinkoa rakennuksille, mutta vakuutetun pääoman vahinkojen arvioitiin olevan 1,25–2,5 miljardia dollaria ja kokonaisvahingon arvioitiin nousevan 2–5 miljardiin.


title: Hurrikaani Dennis

text: Dennis iski lähelle samaa aluetta, jonne hurrikaani Ivan oli iskenyt 10 kuukautta aiemmin, mutta se ei aiheuttanut yhtä paljon vahinkoa, koska se oli pienempi ja liikkui nopeammin. Kuitenkin ainakin kymmenen ihmisen arvellaan kuolleen Dennisin vaikutuksesta.


title: Analyyttinen kone

text: Analyyttinen kone () on englantilaisen matematiikan professori Charles Babbagen 1800-luvulla suunnittelema yleiskäyttöinen mekaaninen tietokone, joka jäi keskentekoiseksi. Babbage kuitenkin rakensi konetta vuodesta 1837 aina kuolemaansa saakka vuoteen 1871, ja hänen poikansa Henry P. Babbage sai vuonna 1910 valmiiksi koneeseen kuuluvan tulostuslaitteen ja osan laskentayksiköstä eli myllystä. Sen jälkeen analyyttinen kone jäi lähes unohduksiin.


title: Analyyttinen kone

text: Analyyttinen kone oli Babbagen aiemman keskeneräiseksi jääneen hankkeen, differenssikoneen seuraaja. Sen oli tarkoitus perustua hammaspyörien kaltaisiin mekaanisiin perusosiin ja kymmenjärjestelmään samaan tapaan kuin aiemmat mekaaniset laskimet. Käyttövoimaksi kaavailtiin höyrykonetta.


title: Analyyttinen kone

text: Suunniteltuja koneen ominaisuuksia:


title: Analyyttinen kone

text: Analyyttisen koneen konekieli on todistettu Turing-täydelliseksi, joten se pystyy periaatteessa suorittamaan samat tehtävät kuin mikä tahansa nykyinen tietokone.


title: Analyyttinen kone

text: Steven Johnsonin mukaan Babbagen kone ei kuitenkaan olisi ollut mahdollinen tämän elinaikana, koska Babbagella ei ollut tarvittavia osia. Babbage kehui Ada Lovelacelle koneen kykenevän kertomaan kaksi 20-numeroista lukua 3 minuutissa. Vaikka se olisi pitänyt paikkansa, kone olisi ollut toivottoman hidas ja lisäksi äärimmäisen hankala käyttää ja huoltaa. Tietokonetta oli mahdoton rakentaa höyryvoiman ja hammasrattaiden varaan, sillä se vaati vähintään elektroniputkia. Sata vuotta myöhemmin tietojenkäsittelijät keksivät monet Babbagen ideoista itsenäisesti uudelleen.


title: Analyyttinen kone

text: John Graham-Cumming käynnisti lokakuussa 2010 hankkeen Plan 28, jonka tavoitteena on rakentaa toimiva mekaaninen analyyttinen kone.


title: Analyyttinen kone

text: William Gibson ja Bruce Sterling saivat tieteisromaanilleen "The Difference Engine" idean Babbagen tietokonehankkeesta. Kirja sijoittuu vaihtoehtohistoriaan, jossa Charles Babbage saakin koneensa valmiiksi ja aloittaa siten tietoteknisen vallankumouksen sata vuotta ennen aikojaan.


title: Marc Crawford

text: Marc Joseph John Crawford (s. 13. helmikuuta 1961 Belleville, Ontario) on kanadalainen jääkiekkovalmentaja ja entinen ammattilaisjääkiekkoilija, pelipaikaltaan vasen laitahyökkääjä.


title: Marc Crawford

text: Ennen uraansa ammattilaisena Crawford kiekkoili vuodet 1978–1981 Cornwall Roaylsin riveissä LHJMQ-juniorisarjassa. Hän oli voittamassa kahta LHJMQ-mestaruutta ja kahta Memorial Cupia, vuosina 1980 ja 1981. 1981 hänet myös nimettiin Memorial Cup -turnauksen tähdistökenttään. Hänen pisteiden valossa paras juniorikautensa oli kausi 1980–1981. Hän teki tuolla kaudella 63:ssa runkosarjaottelussa tehot 42 maalia ja 57 syöttöpistettä ja oli seuransa kolmanneksi paras pistemies Dale Hawerchukin ja Scott Arnielin jälkeen. NHL-varauksen Crawford sai vuonna 1980 Vancouver Canucksin varattua hänet numerolla 70 varaustilaisuuden neljännellä kierroksella.


title: Marc Crawford

text: Ammattilaisdebyyttinsä Crawford teki kaudella , jolla hän pelasi 40 runkosarjaottelua Canucksin riveissä NHL:ssä ja 34 ottelua Dallas Black Hawksissa Central Hockey Leaguessa. Keväällä 1982 hän edusti Canucksia Stanley Cupin loppuotteluissa, mutta New York Islanders vei mestaruuden suoraan neljässä ottelussa. Tulokaskautensa jälkeiset vuodet hän pelasi vuoroittain Canucksissa ja sen farmiseurassa Fredericton Expressissä AHL-liigassa onnistumatta vakiinnuttamaan paikkaansa Canucksin vakiomiehistössä.


title: Marc Crawford

text: Crawfordin viimeinen NHL-kausi pelaajana oli kausi , jolla hän pääsi pelaamaan 21:ssä ottelussa. Hän pelasi NHL-urallaan yhteensä 176:ssa runkosarjaottelussa ja teki 50 tehopistettä (19 maalia ja 31 syöttöpistettä), joista puolet kaudella , jolla hän teki 11 maalia ja antoi 14 maalisyöttöä. Pudotuspeliotteluja hän pelasi kaksikymmentä, joissa hän teki kolme tehopistettä, maalin ja kaksi syöttöpistettä. Hän päätti pelaajauransa lopullisesti vuonna 1989, ollessaan 28-vuotias. Viimeiset kaksi pelikauttaan hän edusti Fredericton Expressiä (1987–1988) ja IHL-seura Milwaukee Admiralsia (1988–1989). Hän toimi myös molempien apuvalmentajana.


title: Marc Crawford

text:
Vuonna 1981 Crawford edusti Kanadaa jääkiekon nuorten maailmanmestaruuskilpailuissa. Hän teki neljä tehopistettä, maalin ja kolme syöttöpistettä, viidessä ottelussa.
Crawford debytoi päävalmentajana vuonna 1989 entisessä junioriseurassaan Cornwall Roaylsissa, joka pelasi tuolloin OHL-liigassa, ja 1991 hän siirtyi AHL-seura St. John's Maple Leafsin peräsimeen. Hän valmensi Maple Leafsin heti ensimmäisellä kaudellaan AHL:n loppuotteluihin, pelaamaan Calder Cupin voitosta; Adirondack Red Wings vei mestaruuden voitoin 4–3. Vuonna 1993 hänelle myönnettiin AHL:n vuoden valmentajan palkinto Louis A. R. Pieri Memorial Award.


title: Marc Crawford

text: Kolmen AHL-kauden jälkeen Crawford aloitti uransa NHL-valmentajana. Heti ensimmäisen kautensa, kauden jälkeen hän sai vuoden valmentajalle jaettavan Jack Adams Awardin valmennettuaan Quebec Nordiquesin itäisen konferenssin runkosarjavoittoon. Hän sai palkinnon kautta aikain nuorimpana, 34-vuotiaana. Kaudella hän valmensi Colorado Avalanchen (Nordiques siirtyi Denveriin vuonna 1995) Stanley Cup -voittoon ja seura eteni pudotuspeleihin myös kahdella seuraavalla kaudella. Vuonna 1998 Avalanchen tuolloinen GM Pierre Lacroix tarjosi hänelle yksivuotista jatkosopimusta, mutta Crawford hylkäsi tarjouksen ja jätti seuran 27. toukokuuta samana vuonna.


title: Marc Crawford

text: Tammikuussa 1999 Crawford aloitti Vancouver Canucksin päävalmentajana ja toimi tehtävässä seitsemän vuoden ajan, huhtikuuhun 2006 asti, jolloin hänet erotettiin joukkueen jäätyä pudotuspelien ulkopuolelle kaudella . Hänen päävalmentajakaudellaan Canucks voitti 246 runkosarjaottelua, mikä on seuraennätys, ja eteni neljästi pudotuspeleihin. Pian Canucks-pestin päättymisen jälkeen, toukokuussa 2006, Crawford palkattiin Los Angeles Kingsin päävalmentajaksi, jona hän toimi kahden kauden ajan. Kings jäi molempina pudotuspelien ulkopuolelle ja seura irtisanoi hänet kesäkuussa 2008.


title: Marc Crawford

text: Kesäkuussa 2009 Crawfordista tuli Dave Tippettin seuraaja Dallas Starsin päävalmentajana. Hän valmensi Starsia kaudet ja , joilla molemmilla seura jäi pudotuspelien ulkopuolelle, jälkimmäisellä vain kahden pisteen erolla viimeiseen jatkoonmenijään. Seura voitti noina kausina yhteensä 79 ottelua ja hävisi 60 ottelua varsinaisella peliajalla sekä 25 ottelua jatkoajalla tai rangaistuslaukauskilpailun jälkeen. Stars erotti hänet huhtikuussa 2011.


title: Marc Crawford

text: Crawford on valmentanut myös Kanadan jääkiekkomaajoukkuetta. Hän oli apuvalmentajana vuoden 1996 jääkiekon maailmancupissa, jossa Kanada sijoittui toiseksi, ja päävalmentajana 1998 olympialaisissa, joissa Kanada jäi neljänneksi.


title: Marc Crawford

text: Crawford on toiminut myös jääkiekkokommentaattorina televisiossa. Hän toimi Canadian Broadcasting Corporationin "Hockey Night in Canadan" kommentaattorina kaudella , ennen kuin siirtyi Vancouver Canucksin päävalmentajaksi, ja kaudella .


title: Marc Crawford

text: Crawford on naimisissa ja hänellä on vaimonsa Helenen kanssa kaksi lasta, poika Dylan ja tytär Kaitlin. Hänellä on kahdeksan sisarusta. Heistä kaksi on entisiä NHL-jääkiekkoilijoita: Bob Crawford edusti neljää eri NHL-seuraa, St. Louis Bluesia, Hartford Whalersiä, New York Rangersiä ja Washington Capitalsia, yhteensä 246:ssa runkosarjaottelussa ja 11:ssä pudotuspeliottelussa kausien ja välillä ja Lou Crawford Boston Bruinsia yhteensä 26:ssa runkosarjaottelussa ja yhdessä pudotuspeliottelussa kausina ja . Heidän veljensä Todd Crawford edusti Kanadaa rattikelkkailussa Naganon olympialaisissa 1998.


title: Toiminimi

text: Toiminimi tarkoittaa nimeä, jota yhtiö, yhdistys, säätiö, yksityinen elinkeinonharjoittaja tai jokin muu elinkeinonharjoittaja käyttää toiminnassaan.


title: Toiminimi

text: Yleiskielessä sanalla toiminimi tarkoitetaan usein ns. "toiminimiyrittäjän" eli yksityisen elinkeinonharjoittajan yritystä. Lainsäädännössä toiminimellä tarkoitetaan kuitenkin myös muunlaisten yritysten nimiä.


title: Toiminimi

text: Toiminimeen syntyy yksinoikeus joko rekisteröimällä se kaupparekisteriin tai vakiinnuttamalla se. Rekisteröinti kaupparekisteriin on helpoin tapa saada yksinoikeus toiminimeen.


title: Toiminimi

text: Nimen pitää "yksilöidä" haltijansa yritys. Käytännössä tämä hankalahko ilmaus tarkoittaa, että nimeksi ei hyväksytä muiden muassa:


title: Toiminimi

text: Toiminimen tulee selvästi erottua rekisterissä ennestään olevista toiminimistä. Rekisteriviranomaisen on kyettävä pitämään nimet erillään.


title: Toiminimi

text: Rekisteriin ei voida hyväksyä toista samanlaista tai hyvin lähellä olevaa toiminimeä. Nimet eivät saa olla identtisiä kirjoitettuina eivätkä lausuttuina. Erottuvuutta ei lisää se, että toiminimillä on eri yritysmuotojen tunnukset.


title: Toiminimi

text: Toiminimi ei saa olla sekoitettavissa toisen suojattuun toiminimeen, toissijaiseen tunnukseen tai tavaramerkkiin. Sekoitettavuus voi yleensä tulla kyseeseen vain, jos kyseessä on sama tai samankaltainen toimiala.


title: Toiminimi

text: Nimessä ei saa ilman asianmukaista suostumusta käyttää mitään, mikä voidaan käsittää toisen sukunimeksi. Oman nimen käyttäminen yrityksen nimessä on varsin yleistä.


title: Toiminimi

text: Toiminimessä ei myöskään saa käyttää ilman asianmukaista suostumusta sellaista,


title: Toiminimi

text: Toiminimi ei myöskään saa olla omiaan johtamaan yleisöä harhaan.


title: Toiminimi

text: Toiminimessä on yleensä oltava yhtiömuodon nimi, lyhenne tai muu osoitus siitä, minkä muotoinen oikeushenkilö on kyseessä.


title: Toiminimi

text: Osakeyhtiö: "Osakeyhtiö" tai "oy", ruotsiksi "aktiebolag" tai "ab".


title: Toiminimi

text: Julkinen osakeyhtiö: "Julkinen osakeyhtiö" tai "oyj", ruotsiksi "publikt aktiebolag" tai "abp".


title: Toiminimi

text: Asunto-osakeyhtiö: Asunto-osakeyhtiön nimestä on käytävä ilmi sen yhtiömuoto. Tämä käy esimerkiksi käyttämällä sanaa "asunto-osakeyhtiö" tai lyhennystä "Asunto Oy" tai "As Oy". Ruotsiksi vastaavat tunnukset ovat "bostadsaktiebolag", "Bostads Ab" ja "Bost. Ab". Lisäksi yhtiön kotipaikan on ilmettävä selvästi asunto-osakeyhtiöiden uusista toiminimistä.


title: Toiminimi

text: Avoin yhtiö: "Avoin yhtiö", ruotsiksi "öppet bolag". Yhtiömiesten sukunimet esim. ”Virtanen & Sjölund” hyväksytään avoimen yhtiön tunnukseksi eikä sanoja avoin yhtiö tällöin tarvitse ottaa nimeen. Lyhennettä "ay" tai "öb" ei voi käyttää.


title: Toiminimi

text: Kommandiittiyhtiö: "Kommandiittiyhtiö" tai "ky", ruotsiksi "kommanditbolag" tai kb. Nimeen ei saa ottaa äänettömän yhtiömiehen nimeä.


title: Toiminimi

text: Osuuskunta: "Osuuskunta", yhdysosa "osuus" tai lyhenne "osk", ruotsiksi vastaavasti "andelslag", "andels" tai "anl". Nimessä ei saa esiintyä henkilön nimeä.


title: Toiminimi

text: Eurooppalainen taloudellinen etuyhtymä: Nimessä tulee olla sanat "eurooppalainen taloudellinen etuyhtymä" tai lyhenne "ETEY", ruotsiksi "europeisk ekonomisk intressegruppering" tai "EEIG".


title: Toiminimi

text: Eurooppaosuuskunta: Nimen edellä tai jäljessä on oltava lyhenne "SCE", tarvittaessa myös sanat "rajoitettu vastuu".


title: Toiminimi

text: Eurooppayhtiö: Nimen edellä tai jäljessä on oltava lyhenne "SE".


title: Toiminimi

text: Sivuliike: Sivuliikkeen toiminimen tulee sisältää ulkomaisen elinkeinonharjoittajan toiminimi rekisteröidyssä muodossa lisäyksin, joka osoittaa sen sivuliikkeeksi. Lisäys voi olla esimerkiksi "sivuliike Suomessa", "filial i Finland" tai "filial".


title: Toiminimi

text: Aatteellinen yhdistys: Kun aatteellinen yhdistys on rekisteröity, sen suomenkieliseen nimeen lisätään sanat "rekisteröity yhdistys" tai lyhenne "ry". Ruotsinkieliseen nimeen lisätään vastaavasti "registrerad förening" tai "rf" ja saamenkieliseen nimeen "registrerejuvvon searvi" tai "rs".


title: Toiminimi

text: Asumisoikeusyhdistys: Asumisoikeusyhdistyksen toiminimen tulee sisältää sana "asumisoikeusyhdistys", ruotsiksi "bostadsrättsförening".


title: Toiminimi

text: Säätiö: Rekisteröidyn säätiön nimessä on oltava sana "säätiö" tai ruotsiksi "stiftelse".


title: Toiminimi

text: Yksityinen elinkeinonharjoittaja: Tunnus ei ole pakollinen. Käytännössä usein käytetään "Tmi", "T:mi" tai "Toiminimi", ruotsiksi "Fma" tai "Firma".


title: Toiminimi

text: Yhtiömuodon tunnus voi olla nimessä useammallakin kielillä, esimerkiksi "Oy Yritys Ab" tai "Yritys Oy Ltd". Jollei näin haluta tehdä, voidaan haluttaessa käyttää myös erikielisiä rinnakkaistoiminimiä.


title: Toiminimi

text: Kaupparekisteriin merkitty elinkeinonharjoittaja voi harjoittaa osaa toiminnastaan aputoiminimellä. Aputoiminimessä ei saa olla yhtiömuodon tunnusta.


title: Toiminimi

text: Varsinaisen toiminimen on oltava suomen- tai ruotsinkielinen. Toiminimellä voi olla myös erikielisiä rinnakkaistoiminimiä. Erikielisten nimien on vastattava sisällöltään toisiaan, esimerkiksi "Pargas blomsterhandel Ab" ja "Paraisten kukkakauppa Oy".


title: Eurooppayhtiö

text: Eurooppayhtiö (SE, latinaksi "Societas Europaea") on kansainvälisiä suuryrityksiä varten luotu yhtiömuoto. Se käytännössä vastaa julkista osakeyhtiötä, mutta siinä on huomioitu suuryritysten erityistarpeet.


title: Eurooppayhtiö

text: Eurooppayhtiö on tarkoitettu korvaamaan suurten monikansallisten yritysten olemassa oleva konsernirakenne, mitä kuvastaa vaadittava minimipääoma (120 000 euroa) ja vaatimus, että perustajien on oltava oikeushenkilöitä (käytännössä osakeyhtiöitä tai osuuskuntia, ks. eurooppayhtiölaki 13.8.2004/742). Eurooppayhtiöllä kotipaikka on aina jossain yhteisövaltiossa, jonka lainsäädäntöä siihen ensisijaisesti sovelletaan.


title: Eurooppayhtiö

text: Vuonna 2017 ainoa Suomeen rekisteröity eurooppayhtiö oli Bayer Nordic SE. Vuoteen 2008 asti Elcoteq toimi Suomeen rekisteröitynä SE:nä.


title: Eurooppayhtiö

text: Eurooppayhtiö voidaan muodostaa usealla eri tavalla:


title: Eurooppayhtiö

text: Eurooppayhtiön toiminimen edellä tai jäljessä on oltava lyhenne "SE". Lyhenne on sallittu vain eurooppayhtiöiden nimissä. Sama lyhenne saattaa kuitenkin esiintyä vanhojen, ennen eurooppayhtiöitä perustettujen muiden yhtiöiden nimissä, sillä niiden ei tämän vuoksi tarvitse vaihtaa nimeään.


title: Eurooppayhtiö

text: Eurooppayhtiössä on oltava henkilöstön edustus. Sen avulla henkilöstö voi vaikuttaa yhtiön päätöksiin osallistumalla esimerkiksi hallintoelinten toimintaan. Yhtiötä perustettaessa on perustettava "erityinen neuvotteluryhmä". Ryhmässä ovat edustettuina eurooppayhtiön perustamisessa mukana olevien yhtiöiden, tytäryhtiöiden ja toimipaikkojen henkilöstö. Jäsenet nimetään tai valitaan kunkin jäsenmaan henkilöstön lukumäärän suhteessa.


title: Eurooppayhtiö

text: Suomessa eurooppayhtiön verotuksen toimittaa Konserniverokeskus.


title: Euroopan yhteisöt

text: Euroopan yhteisöt oli nimitys Euroopan hiili- ja teräsyhteisön, Euroopan talousyhteisön ja Euroopan atomienergiayhteisön muodostamalle kokonaisuudelle. Euroopan yhteisöt sekoitettiin usein Euroopan unioniin, vaikka ne olivat vain osa unionin rakennetta Lissabonin sopimuksen voimaan tulemiseen asti. Tällöin Euroopan hiili- ja teräsyhteisö ja Euroopan yhteisö sulautettiin Euroopan unioniin. EU:n historia on kuitenkin 1990-luvulle asti sama kuin Euroopan yhteisöjen historia.


title: Valtionpäämies

text: Valtionpäämies (myös valtionpää) on monarkioissa monarkki, pääosassa tasavalloista presidentti. Sanan mies-lopusta huolimatta valtionpäämies voi olla nainenkin. Yleensä valtionpäämies on valtion ylin poliittinen vallankäyttäjä, mutta nykyään on myös mahdollista, että hänen asemansa on lähinnä edustuksellinen, seremoniallinen ja symbolinen, jolloin ylimpänä vallankäyttäjänä on tavallisesti pääministeri.


title: Valtionpäämies

text: Historian saatossa on ollut erilaisia valtionpäämiehen asemia, ja valtionpäämiehestä on käytetty monia eri nimityksiä ja arvonimiä. Nykyisin valtionpäämies on tasavalloissa tyypillisesti presidentti, monarkioissa monarkki kuten kuningas (kuningatar), keisari (keisarinna), ruhtinas (ruhtinatar), emiiri tai paavi tai monarkin edustajana kenraalikuvernööri tai monarkin ollessa estyneenä sijaishallitsija tai valtionhoitaja. Nykyään suurella osalla valtionpäämiehistä ei ole kovin suurta poliittista valtaa, jolloin ylin vallankäyttäjä on useimmiten pääministeri. Esim. Suomen presidentin valtaa on huomattavasti vähennetty viime vuosikymmeninä, ja Ruotsissa kuninkaalla ei vuodesta 1975 lähtien ollut poliittista valtaa enää lainkaan. Silti edelleen kaikkien valtionpäämiesten tehtävänä on olla valtion symboli.


title: Valtionpäämies

text: Monarkian valtionpäämiesten yhteisnimitys on "monarkki". Erityisnimityksistä yleisin on kuningas, muita ovat ainakin kuningatar, keisari, sulttaani, ruhtinas ja paavi. Nykyään monissa perustuslaillisissa monarkioissa monarkki on enimmäkseen päivänpolitiikan ulkopuolella ja hoitaa lähinnä edustuksellisia tehtäviä. Ylin vallankäyttäjä näissä maissa on tavallisesti pääministeri, joka johtaa parlamentaarista hallitusta. On jopa mahdollista, ettei perustuslaillisessa monarkiassa monarkilla ole lainkaan poliittista valtaa, näin mm. Ruotsissa nykyisin. Niissä entisissä Britannian siirtomaissa, kuten Kanadassa, Australiassa ja Uudessa-Seelannissa, joissa Yhdistyneen kuningaskunnan monarkki on valtionpäämies, häntä edustaa kenraalikuvernööri. Käytännössä kuvernöörin kuitenkin valitsee valtion pääministeri. Hän on yleensä täysin politiikan ulkopuolinen henkilö.


title: Valtionpäämies

text: Toisaalta on edelleen myös monarkioita, joissa monarkin valtaa ei rajoita mikään laki. Näitä monarkioita kutsutaan absoluuttisiksi monarkioiksi. On myös perustuslaillisia monarkioita, jossa monarkki on myös merkittävä poliittinen vallankäyttäjä.


title: Valtionpäämies

text: Monarkiassa monarkin ollessa estyneenä voidaan nimittää sijaishallitsija ja monarkin puuttuessa kokonaan valta voidaan antaa valtionhoitajalle (nimitysten merkitys on vaihdellut eri maissa ja eri aikoina). Tilapäiseksi valtionpäämieheksi tarkoitettu valtionhoitaja voi pysyä vallassa pitkäänkin, kuten Unkarissa vuosikymmenten ajan maailmansotien välissä hallinnut Miklós Horthy.


title: Valtionpäämies

text: Tasavalloissa valtionpäämiehenä on yleensä muutaman vuoden määräajaksi valittava presidentti. Yleensä presidentti on maan ylin poliittinen vallankäyttäjä, mutta varsinkin Euroopassa on myös vahvasti parlamentaarisia tasavaltoja, joissa presidentin, samoin kuin vahvasti parlamentaarisissa monarkioissa monarkin, asema on lähinnä edustuksellinen ja todellinen johtaja on yleensä pääministeri. Presidentti valitaan useimmiten valtiomiesten joukosta. Jos presidentillä on laajat valtaoikeudet, valinta tehdään ainakin epäsuorasti kansanäänestyksellä. Sen sijaan maissa, joissa presidentin asema on lähinnä edustuksellinen, on yleistä, että valinnan tekee parlamentti, yleensä molemmat kamarit yhdessä tai muuten laajennettuna, ansioituneiden valtiomiesten joukosta.


title: Valtionpäämies

text: Yleensä valtiolla on yksi valtionpäämies, mutta on ollut olemassa valtioita, joista muodollinen valtionpäämies on puuttunut ja toisaalta valtioita, joissa on useampi valtionpäämies. Esimerkiksi Sveitsissä ja Bosnia ja Hertsegovinassa valtionpäämiehen tehtävää hoitaa vuorollaan liitto- tai presidenttineuvoston jäsen, ja San Marinossa on kaksi kapteeni-valtionhoitajaa ("Capitani Reggenti") Rooman tasavallan esimerkin mukaan, jossa oli kaksi konsulia.


title: Valtionpäämies

text: Erikoisia tai ainutlaatuisiksi katsottavia valtionpäämiehen nimityksiä ovat paavi, kalifi, "Führer", lordiprotektori ja riigivanem (valtakunnanvanhin).


title: Yann Arthus-Bertrand

text: Yann Arthus-Bertrand (s. 13. maaliskuuta 1946 Pariisi) on ranskalainen valokuvaaja ja toimittaja. Hänen erikoisalaansa ovat ilmakuvat, jotka pyrkivät herättämään kiinnostusta luontoon. Vuodesta 2004 lähtien hän on tehnyt myös dokumenttielokuvia, jotka keskittyvät ympäristö- ja ihmisoikeuskysymyksiin ja perustuvat paljolti ilmakuvaukseen.


title: Yann Arthus-Bertrand

text: Ennen ryhtymistään valokuvaajaksi Arthus-Bertrand toimi Keski-Ranskassa luonnonpuiston johtajana. Hän siirtyi asumaan Keniaan 1970-luvun lopulla ja kuvasi siellä leijonia. Näin Arthus-Bertrand sai aineistoa ensimmäiseen kirjaansa, joka ilmestyi 1981. Sittemmin hän työskenteli myös urheilukuvaajana.


title: Yann Arthus-Bertrand

text: Arthus-Bertrand ryhtyi kuvaamaan Maata ilmasta käsin 1994. Toiminnan taustalla oli Unescolta saatu tuki. Hanke on ollut tuottoisa myös rahallisesti. Arthus-Bertrandin kuvia esittelevät näyttelyt ovat maksuttomia, ja ne pidetään poikkeuksetta ulkona. Hän arvioi Helsingin Sanomissa 12. kesäkuuta 2005, että niissä olisi käynyt jopa 60 miljoonaa ihmistä. ”Maa ilmasta” -näyttely on järjestetty myös Helsingin Lasipalatsin aukiolla kesällä 2005.


title: Yann Arthus-Bertrand

text: Syksyllä 2005 Arthus-Bertrandin kuvista valmistettiin kaksi miljoonaa julistetta, joita käytettiin ranskalaisissa kouluissa kestävään kehitykseen liittyvän opetuksen yhteydessä. Arthus-Bertrandin valokuvien pohjalta on tehty myös televisio-ohjelma. Suomessa se esitettiin nimellä "Maa ilmasta" JIM-kanavalla.


title: Yann Arthus-Bertrand

text: Arthus-Bertrand on GoodPlanet.org-järjestön jäsen. Järjestön tavoitteena on ilmastonmuutoksen ehkäisemiseen tähtäävä toiminta.


title: Itsetunto

text: Itsetunto eli omanarvontunto tarkoittaa tietoisuutta omasta arvosta, itsekunnioitusta.


title: Itsetunto

text: Psykologi Liisa Keltikangas-Järvisen mukaan itsetunto tarkoittaa ihmisen kykyä luottaa itseensä, pitää itsestään ja arvostaa itseään havaitsemistaan heikkouksista huolimatta. Itsetuntoon kuuluu myös kyky nähdä oma elämänsä tärkeänä ja ainutkertaisena.


title: Itsetunto

text: Itsetuntoa voi kuvata itseluottamuksen ja itsevarmuuden määrällä.


title: Itsetunto

text: Itsetuntoa voi kutsua myös itsearvostukseksi. Se tarkoittaa sitä, että ihminen pitää kiinni oikeiksi katsomistaan päämääristä vastarinnankin edessä. Hän ei anna loukata itseään vaan puolustaa itseään ja pitää kiinni oikeuksistaan. Itseään arvostava ihminen kykenee myös olemaan tyytyväinen omiin suorituksiinsa.


title: Itsetunto

text: Hyvä itsetunto on ihmisellä, jonka minäkäsityksessä ovat voitolla positiiviset ominaisuudet. Hän korostaa hyviä ominaisuuksiaan ja näkee ne huonoja tärkeämmiksi. Hänen minäkuvansa on kuitenkin ”totuudenmukainen”, sillä hän tunnistaa rehellisesti myös heikkoutensa. Se ei kuitenkaan vie hänen itsekunnioitustaan vaan voi merkitä pyrkimystä päästä huonoista piirteistään eroon.


title: Itsetunto

text: Ihminen, jolla on hyvä itsetunto, kykenee näkemään oman elämänsä ainutkertaisuuden. Hän myös ymmärtää olevansa tärkeä sinänsä, ilman että hänen tarvitsee sitä osoittaa erityisin suorituksin tai onnistumisin. Hän ei tarvitse ulkopuolisten hänelle antamaa arvostusta nähdäkseen oman elämänsä arvo.


title: Itsetunto

text: Huonolla itsetunnolla varustettu ihminen näkee itsessään enemmän negatiivista kuin positiivista.


title: Itsetunto

text: Ihmisellä on yksityinen ja julkinen itsetunto, joiden välillä on aina eroa. Yksityisellä itsetunnolla viitataan siihen, mitä ihminen itsestään ajattelee ja kuinka hyvänä hän itsensä näkee. Julkisella itsetunnolla viitataan siihen, mitä ihminen kertoo itsestään muille ja mitä hän ilmaisee käytöksensä kautta tai esimerkiksi psykologisissa testeissä. Ihminen saattaa väheksyä itseään ja osaamistaan julkisesti vaikka ajattelisikin todellisuudessa päinvastaisesti. Hän voi myös piilottaa epävarmuutensa ja itseluottamuksensa puutteen julkisen itsevarmuutensa alle.


title: Itsetunto

text: Ihmisen julkiseen itsetuntoon vaikuttaa häntä ympäröivä kulttuuri ja hänen saamansa kasvatus. Jokaisen kulttuurin omat normit määräävät sen, mitä ihminen saa itsestään kertoa ja millä tavalla.


title: Itsetunto

text: Itsetunto koostuu eri osa-alueista, joiden lukumäärän ja sisällön arvioiminen riippuu käytetystä persoonallisuuden teoriasta ja arviointimittarista. Yksilön itsetunto voi olla joillain osa-alueilla parempi kuin toisilla. Kulttuurista riippuen itsetunnon eri osa-alueita voidaan arvostaa eri tavoin.


title: Itsetunto

text: "Suoritusitsetunto" viittaa ihmisen luottamukseen omiin kykyihinsä, osaamiseensa ja selviytymiseensä. Siihen kuuluu myös se, minkälaisen tavoitetason ihminen itselleen asettaa. Itsetunnon muita alueita ovat esimerkiksi tunne sosiaalisesta selviytymisestä, tunne sosiaalisesta suosiosta sekä kotiin ja vanhempiin liittyvä itsetunto, joka ilmenee esimerkiksi lapsen varmuutena siitä, että vanhemmat rakastavat häntä.


title: Itsetunto

text: Ihmisen itseluottamuksen määrä vaihtelee elämän eri alueilla. Itsevarmuuden tunne saattaa vaihdella eri aikoina onnistumisten ja pettymysten vaikutuksesta. Itsetunnossa on perusosa, joka pysyy vakaana, sekä vaihteleva osa, joka nousee ja laskee tilanteen mukaan.


title: Itsetunto

text: Murrosikäisen itsetunnon vaihtelu on suurimmillaan 12–14 vuoden iässä.


title: Itsetunto

text: Ihmisen itsetunto muodostuu kokemusten pohjalta, eikä se ole perinnöllinen ominaisuus. On kuitenkin olemassa sellaisia perinnöllisiä ominaisuuksia, joilla on vaikutusta itsetunnon kehitykseen. Nopeasti kypsyvä ja kehittyvä lapsi voi saada ylivertaisuuden kokemuksen, joka aiheuttaa hänelle pitkään säilyvän itseluottamuksen. Synnynnäinen temperamentti voi vaikuttaa lapsen ja vanhempien suhteeseen, ja tietynlainen lapsi voi temperamenttinsa ansiosta esimerkiksi saada paljon kiitosta, mikä näkyy myöhemmässä itsetunnossa.


title: Itsetunto

text: Koululla, erityisesti ensimmäisillä kouluvuosilla, on suuri vaikutus lapsen itsetunnon kehittymiseen, sillä koulusta lapsi saa palautetta itsestään ja suorituksistaan. Koulumenestys ja muut koulussa saadut kokemukset rakentavat lapsen itsetuntoa. Sen sijaan toistuvasti koulussa pettymään joutuvan lapsen itsetunto voi kärsiä pitkälle myöhempään elämään.


title: Itsetunto

text: Hyvä itsetunto saa ihmisen näkemään elämässään hyviä puolia. Hyvään itsetuntoon liittyy positiivisia tunteita, kun huonoon itsetuntoon liittyy negatiivisia tunteita kuten kateus ja pahansuopuus. Jos ihmisellä on hyvä itsetunto, hän selviytyy pettymyksistä ja epäonnistumisista paremmin kuin jos hänellä on huono itsetunto. Mielialan vaihtelut vaikuttavat voimakkaimmin ihmiseen, jolla on huono itsetunto.


title: Itsetunto

text: Hyvä itsetunto antaa ihmiselle tunteen, että hän pystyy riittävästi vaikuttamaan omaan elämäänsä. Hän tuntee määräävänsä elämäänsä ja olemaan vastuussa siitä mitä hänelle tapahtuu. Sen ansiosta hän kykenee tekemään omaa elämäänsä haluamaansa suuntaan ohjaavia päätöksiä ja ratkaisuja. Matalaan itsetuntoon liittyy tunne hallinnan puuttumisesta. Tällöin ihminen kokee oman elämänsä olevan kiinni sattumista tai muiden tekemistä päätöksistä.


title: Itsetunto

text: Hyvään itsetuntoon liittyy sosiaalisia taitoja ja kykyä tulla toimeen muiden ihmisten kanssa. Huono itsetunto sen sijaan aiheuttaa sen, että ihmisten kanssa oleminen kasvattaa omaa huonommuudentunnetta.


title: Itsetunto

text: Kun ihmisellä on korkea itseluottamus, hänellä on rohkeutta asettaa vaatimustasonsa korkealle sekä ottaa vastaan haasteita ja vaativia tehtäviä. Toisaalta jos hyvä itsetunto aiheuttaa riippumattomuutta yleisistä arvostuksista, henkilöstä voi tulla elämästä nautiskelija. Itsetunnoltaan heikot ihmiset jäävät usein alisuoriutujiksi, jotka jättävät yrittämättä odottaessaan varmaa epäonnistumista. Toisaalta huono itsetunto voi aiheuttaa näyttämisenhalua, joka ajaa ihmistä jatkuviin suorituksiin.


title: Itsetunto

text: Hyvä itsetunto on yhteydessä vakaaseen itselle asetettuun vaatimustasoon, jota satunnaiset epäonnistumiset eivät heilauta. Matala itsetunto taas johtaa itselle asetetun vaatimustason suureen vaihteluun onnistumisten ja epäonnistumisten mukaan.


title: Itsetunto

text: Hyvä itsetunto on yksi koulumenestyksen tärkeimpiä selittäjiä. Maailmanlaajuisesti vaikutus on sitä suurempi, mitä ylemmällä luokka-asteella oppilas on, ja tytöillä yhteys on voimakkaampi kuin pojilla.


title: Itsetunto

text: Ihmisillä on erilaisia keinoja pitää yllä ja tukea itsetuntoaan epäonnistumisten hetkillä. Itsetunnoltaan vahvojen ja heikkojen strategiat poikkeavat usein toisistaan.


title: Itsetunto

text: Usein ensimmäinen keino suojella itsetuntoa on keksiä epäonnistumiselle syitä. Itsetunnoltaan vahva selittää onnistumisensa omaksi ansiokseen ja epäonnistumisensa tilanteesta johtuneeksi sattumaksi, joka ei vaaranna hänen itsetuntoaan. Itsetunnoltaan heikolla on tapana etsiä epäonnistumiselleen syytä omasta huonoudestaan ja onnistumiselleen syytä ulkoisista tekijöistä kuten hyvästä onnesta.


title: Itsetunto

text: Hyvän itsetunnon omaava ihminen voi tasapainottaa itsetuntoaan määrittelemällä asian tärkeäksi, jos hän onnistui siinä, ja merkityksettömäksi, jos hän epäonnistui. Itsetunnoltaan heikko ei osaa käyttää samaa suojautumismenetelmää.


title: Itsetunto

text: Ihminen voi tukea itsetuntoaan vertaamalla itseään muihin ihmisiin suotuisalla tavalla. Jos hän epäonnistuu, hän liioittelee muiden samassa asiassa epäonnistuneiden määrää ja aliarvioi onnistujien määrää. Myös onnistuessaan hän aliarvioi muiden onnistujien määrän. Itsetunnoltaan heikko ihminen vertaa epäonnistuessaan itseään toisiin epäedullisesti ja onnistuessaankin vähättelee suorituksensa vaikeutta.


title: Itsetunto

text: Ihminen, jolla on hyvä itsetunto, voi torjua negatiiviset kokemuksensa kokonaan, unohtaa ne tai vähätellä niiden merkitystä. Epäonnistuttuaan hän lisää työmääräänsä ja yrittää seuraavalla kerralla lujempaa. Itsetunnoltaan heikko ihminen sen sijaan laskee vaatimustasoaan ja työmääräänsä, ehkä jopa luovuttaa ja lakkaa kokonaan yrittämästä.


title: Itsetunto

text: Ihminen voi suojella itsetuntoaan myös käyttäytymällä korostuneen itsevarmasti. Kun ihmisellä on vahva itsetunto, tämän tarkoitus on ”pukea itsevarmuuden rooli” päälle, jotta hän selviytyisi tilanteesta paremmin.


title: Itsetunto

text: Narsistinen häiriö eli minävaurio on vakavin itsetunnon häiriö. Narsismiin liittyy itsetunnon puute. Minävaurioisella ihmisellä itsetunnon puutteesta voi aiheutua itsekeskeisyyttä, joka saa aikaan jatkuvaa huomionkipeyttä, ihailun, esillä olemisen ja näyttämisen tarvetta.


title: Itsetunto

text: Heikko tai selvästi heikentynyt itsetunto yhdistetään usein psyykkisiin häiriötiloihin kuten pitkäaikaiseen masennukseen, ahdistuneisuuteen, paniikkihäiriöihin ja sosiaalisiin pelkoihin, sillä se voi olla niiden syy tai seuraus.


title: Mount Rushmore

text: Mount Rushmore National Memorial on Etelä-Dakotassa, Yhdysvalloissa sijaitsevan Rushmore-vuoren graniittiin veistetty muistomerkki. Muistomerkissä ovat jättimäisessä koossa, noin 18 metrin korkuisina, neljän Yhdysvaltain presidentin kasvot. He ovat vasemmalta oikealle George Washington (1732–1799), Thomas Jefferson (1743–1826), Theodore Roosevelt (1858–1919) ja Abraham Lincoln (1809–1865).


title: Mount Rushmore

text: Muistomerkin ideoi paikallishistoriasta innostunut Doane Robinson houkutellakseen matkailijoita luonnonkauniille Black Hillsin alueelle. Vuonna 1924 Robinson sai kuvanveistäjä Gutzon Borglumin innostumaan tästä mittavasta hankkeesta. He päättivät luoda yhdessä ”demokratian temppelin”.


title: Mount Rushmore

text: Borglum oli 60-vuotias, kun työt aloitettiin Mount Rushmoressa vuonna 1927, ja hän jatkoi niitä lopun ikäänsä. Hän suunnitteli muistomerkin ja johti paikallisista kaivosmiehistä ja muurareista koostunutta suurta rakentajajoukkoa, joka räjäytti vuorenseinää dynamiitilla ja louhi valtavat kasvot taltalla ja vasaralla köysien varassa huterasti kiikkuvilta telineiltä. Borglum olisi halunnut esittää presidentit vyötärön korkeudelle saakka. Hanke jäi kesken.


title: Mount Rushmore

text: Borglum joutui Mount Rushmoressa kiistelemään kiivaasti kansallispuistoista ja kansallisista muistomerkeistä vastaavan National Park Servicen kanssa, ja hänen oli pakko tämän tästä keskeyttää työt rahapulan tai huonon sään vuoksi. Siitä huolimatta Washingtonin pää paljastettiin virallisesti 1930, Jefferson 1936, Lincoln 1937 ja Roosevelt 1939. Borglumin kuoltua vuonna 1941 hänen poikansa Lincoln jatkoi töitä jonkin aikaa, kunnes rahat loppuivat.


title: Mount Rushmore

text: Patsaiden takana on vuoreen kaivettu huone, joka ei näy turisteille. Sinne on sijoitettu Yhdysvaltoja koskevia tietoja tulevia sukupolvia varten, muun muassa itsenäisyysjulistus ja perustuslaki. Huone oli alun perin kuvanveistäjän idea, mutta se valmistui vasta 1990-luvulla.


title: Mount Rushmore

text: 8. heinäkuuta 2005 alkaen saksalainen pesulaitevalmistaja Alfred Kärcher GmbH & Co pesi presidenttien kasvot ilmaiseksi. Kasvot pestiin ensimmäistä kertaa.


title: Mount Rushmore

text: Vuonna 1959 Mount Rushmore esiintyi Alfred Hitchcockin elokuvassa "Vaarallinen romanssi" takaa-ajokohtauksen tapahtumapaikkana. Muistomerkki inspiroi Deep Purplen vuonna 1970 julkaistun albumin "Deep Purple in Rock" kansikuvaa, jossa yhtyeen viiden jäsenen hahmot on esitetty kallioon hakattuina neljän presidentin sijasta. Tim Burtonin elokuvassa "Mars hyökkää!" (1996) marsilaiset tuhoavat monumentin ja rakentavat sen paikalle omien johtajiensa patsaat. Nukkeanimaatioelokuvassa Team America – maailman poliisi järjestön päämaja sijaitsee kallioluolassa muistomerkin takana. Vuonna 2007 ilmestyneessä seikkailuelokuvassa "" Mount Rushmore on yksi tapahtumapaikoista.


title: Pegasos

text: Pegasos (, ) on kreikkalaisen mytologian siivekäs hevonen, jonka vanhemmiksi nimetään gorgo Medusa ja Poseidon, joka oli saattanut edellisen raskaaksi hevosmuodossaan. Pegasoksen kerrotaan ponnahtaneen esiin Medusan kaulasta sen jälkeen, kun Perseus oli katkaissut tämän pään. Kun Perseus oli tappanut Medusan, Pegasos auttoi häntä lennättämällä hänet selässään kotiin. Eräässä tarinassa Pegasoksen kerrotaan usein kantaneen salamoita Zeukselle.


title: Pegasos

text: Bellerofon sai Pegasoksen kiinni Korintissa Peirenen lähteellä. Kun Bellerofon oli hevosen selästä surmannut Khimairan, hänen kerrottiin tulleen pöyhkeäksi. Myöhemmin Bellerofon päätti lentää Pegasoksella taivaaseen, mutta hänen pudottuaan ratsunsa selästä – joko pelästyttyään tai Zeuksen saatua Pegasoksen villiintymään – Pegasos jatkoi edelleen lentoaan, ja Zeus asetti tämän Pegasus-tähdistöksi taivaalle.


title: Pegasos

text:
Pegasos on myös ollut tekemisissä muusien kanssa. Tämän vuoksi Pegasoksesta puhutaan usein myös "runoratsuna".
Kerrotaan, että aina kun Pegasoksen kavio osuu maahan, paikalle syntyy lähde. Myös aamuruskon jumalatar Eos (Aurora) ratsasti sillä joskus. Kun Pegasos kuoli, Zeus muutti sen tähtikuvioksi öiselle taivaalle. Samalla hetkellä, kun Pegasos muuttui tähdistöksi, maahan leijaili valkoinen höyhen.


title: Alain Delon

text: Alain Delon (s. 8. marraskuuta 1935 Sceaux, Ranska) on ranskalainen näyttelijä. Hän oli 1960-luvulla yksi eurooppalaisen elokuvan suurimmista seksisymboleista.


title: Alain Delon

text: Delon palveli Indokiinassa laskuvarjojoukoissa. Hänen läpimurtoroolinsa elokuvissa oli Tom Ripley René Clémentin elokuvassa "Kuuma aurinko" (Plein soleil, 1960), joka perustuu Patricia Highsmithin romaaniin "Lahjakas herra Ripley". Tätä seurasi rooli italialaiselokuvassa "Rocco ja hänen veljensä" (Rocco e i suoi fratelli, 1960). Delon näytteli myös muun muassa Michelangelo Antonionin elokuvassa "Kuumetta" (L'eclisse, 1962), Luchino Viscontin elokuvassa "Tiikerikissa" (Il gattopardo, 1963), Jean-Pierre Melvillen rikoselokuvassa "Ajojahti" (Le samouraï, 1967) ja Charles Bronsonin tähdittämässä westernissä "Verenpunainen aurinko" (Soleil rouge, 1971). Vuonna 2008 hän näytteli Julius Caesaria elokuvassa "Asterix olympialaisissa" (Astérix aux jeux olympiques, 2008).


title: Alain Delon

text: Delon levytti vuonna 1973 poplaulaja Dalidan kanssa duettona kappaleen ”Paroles... Paroles...”, josta tuli iso hitti muun muassa Ranskassa, Japanissa ja Kanadassa.


title: Alain Delon

text: Hän on ollut kaksi kertaa naimisissa. Nathalie Delonin kanssa vuosina 1964–1968 ja Rosalie van Breemenin kanssa vuosina 1987–2002. Hänellä oli pitkät rakkaussuhteet Romy Schneiderin ja Mireille Darcin kanssa. Hänellä on neljä lasta; Anthony Delon yhdessä Nathalie Delonin kanssa. Ari Boulogne suhteesta saksalaisen laulajattaren Nicon kanssa. Rosalie van Breemenin kanssa hänellä on kaksi lasta Anouchka ja Alain-Fabien. Alain Delonilla on nykyään myös Sveitsin kansalaisuus.


title: Ihmeneloset

text: Ihmeneloset () on Stan Leen ja Jack Kirbyn luoma ja Marvel Comicsin julkaisema supersankariryhmä. Ihmenelosten ensiesiintyminen oli sarjakuvassa "Fantastic Four #1" vuodelta 1961. Ryhmä oli Marvel-kustantamon ensimmäinen supersankariryhmä, jota pidetään edelleenkin eräänlaisena esikuvana Marvel-universumin muille supersankareille.


title: Ihmeneloset

text: Ihmeneloset saivat supervoimansa avaruusrakettionnettomuudessa, jonka aikana he altistuivat kosmiselle säteilylle. Säteily antoi heille yli-inhimilliset voimat ja he päättivät käyttää voimiaan ihmiskunnan suojelemiseksi. Vaikka ryhmän kokoonpano onkin muuttunut aikojen kuluessa väliaikaisesti, neljä vakiojäsentä on melkein aina kuulunut ryhmään:


title: Ihmeneloset

text: Alkuajoistaan lähtien joukkue ei seurannut ajalleen tyypillisiä ja vakiintuneita sankarikaavoja. Ihmeneloset ovat aina olleet hieman toimimaton, mutta rakastava perhe. Aikansa arkkityyppeistä poiketen ryhmän jäsenet nahistelivat ja kantoivat kaunaa toisiaan kohtaan - vaikka lopulta kyse olikin vain välittämisestä ja toisten tukemisesta. Ihmenelosilla ei myöskään ollut salaisia identiteettejä.


title: Ihmeneloset

text: Ihmeneloset merkitsivät Marvel Comics -kustantamon nousua 1960-luvulla. Ihmenelosista on julkaistu neljä elokuvaa, neljä animaatiosarjaa ja lukuisia sarjakuvia.


title: Ihmeneloset

text: Ihmenelosten ensiesiintyminen Suomessa tapahtui Ihmesarjan numerossa 2 (1967).


title: Ihmeneloset

text: Ihmisten suojelemiseen ja universumin ihmeiden tutkimiseen omistautunut kvartetti Ihmeneloset olivat ensimmäinen supersankariryhmä modernina aikana; he olivat myös, kaikkein tärkeimpänä, perhe. Ryhmän perustivat tiedenero Reed Richards, hänen tyttöystävänsä Susan Storm, hänen pikkuveljensä Johnny ja testilentäjä Ben Grimm. Richards ja Grimm olivat parhaita ystäviä yliopistossa, jossa heidän luokkatovereihinsa kuului myös itsekeskeinen ja epävakaa nero Victor von Doom, Reedin katkera kilpailija. Opiskelijana Reed unelmoi avaruusaluksen rakentamisesta, ja Ben lupautui vitsaillen sen lentäjäksi. Vuosia myöhemmin, kun Reedin rikas isä Nathaniel katosi ja jätti hänelle omaisuuden, Reed yhdisti sen hallituksen rahoituksen kanssa rakentaakseen avaruusaluksen ja hän pyysi Beniä sen lentäjäksi. Kun hallitus vetikin rahoituksensa pois, Reed ja Sue saivat vastahankaisen Benin lähtemään aikaiselle testilennolle ennen kuin projekti pystyttiin sulkemaan. Haluten jakaa riskin Reedin ja Benin kanssa, Sue ja Johnny vaativat päästä mukaan ajelulle. Livahtaen turvatoimien ohi kvartetti onnistui lentämään avaruuteen, mutta epätavallisen voimakkaat kosmiset säteet Van Allenin vyöstä lävistivät aluksen suojat ja säteilyttivät matkustajat, pakottaen heidät takaisin Maahan. He selvisivät rankasta laskeutumisesta, mutta säteily oli muuttanut heitä: Suesta tuli Näkymätön Tyttö, Benistä hirviömäinen, kivi-ihoinen Möykky, Reedistä superjoustava Herra Fantastinen ja Johnnystä Liekki. He päättivät käyttää uusia voimiaan ihmisten hyväksi Ihmenelosina.


title: Ihmeneloset

text: Ryhmänjohtajaksi nimetty Reed käytti rahojaan ja nerouttaan tukeakseen ja luodakseen ryhmän kehittyneet välineet. Hän oli yhä perustamisvaiheessa, kun Myyrämies alkoi tuhota ydinvoimaloita pintamaailman valloituksensa ensimmäisessä vaiheessa. Ihmeneloset jäljittivät hänet tukikohtaansa Hirviösaarelle, jossa he taistelivat tiensä hänen maanalaiseen tukikohtaansa ja sieltä pois, sinetöiden sen samalla. Tämä aikainen voitto teki nelikosta kuuluisia yhdessä yössä – ja toisin kuin monet muut supersankarit, he eivät yrittäneetkään kätkeä todellisia henkilöllisyyksiään. Tämä osoittautui vaaratekijäksi kun neljä muotoa muuttavaa skrullia, valtauslaivaston tiedustelijat, esittivät Ihmenelosia ja lavastivat heidät rikollisiksi, mutta Ihmeneloset puhdistivat nimensä ja ajoivat skrullien laivaston tiehensä. Saatuaan imagonsa takaisin Ihmeneloset ostivat ja muuttelivat rankalla kädellä viisi ylimmäistä kerrosta Manhattanin pilvenpiirtäjästä, Baxter Buildingista, joka toimisi heidän tukikohtanaan (viisi ylimmäistä kerrosta olivat vahingoittuneet pahasti vuosia myöhemmin supertiimi Ensilinjan ja heidän vihollisensa Nokturnen taistelussa). Myöhempinä vuosina Ihmeneloset ostivat koko rakennuksen, ja he toimivat vuokraisäntinä muille asukkaille.


title: Ihmeneloset

text: Ihmeneloset ryhtyivät pitämään supersankarityylisiä pukuja, joissa oli merkki ”4”, josta tuli heidän tavaramerkkinsä – mutta joukkio ei ollut aina niin yhtenäinen kuin heidän asunsa saattoivat ehdottaa. Beniä katkeroitti hänen hirviömäinen uusi muotonsa ja mustasukkaisuus Reedin romanssista Suen kanssa, Sue tunsi usein olevansa toissijainen Reedin työhön verrattuna, äkkipikaiset Ben ja Johnny pilkkasivat toisiaan jatkuvasti ja koko ryhmä riiteli useasti. Kun ryhmä voitti rikollishypnootikko Taikurin kapinoiva Liekki jätti ryhmän. Johnny palasi aikanaan, mutta ei ennen kuin oli vapauttanut kauan kadoksissa olleen Namor Sukeltajan maailmaan. Epävakaa vesimutantti, joka oli ollut sekä ihmisten liittolainen että vihollinen vuosikymmenten aikana, Namor julisti sodan ”pintaeläjiä” vastaan uudelleen ja taisteli toistuvasti Ihmenelosia vastaan, tosin hän ihastui vahvasti Sue Stormiin, joka puolestaan oli hetken kahden vaiheilla Reedin ja Namorin suhteen. Ryhmän suurimmaksi viholliseksi paljastui Reedin vanha kilpailija von Doom, josta oli tullut haarniskoitu superroisto Tohtori Doom ja Latverian tyrannimainen hallitsija.


title: Ihmeneloset

text: Ihmeneloset taistelivat monia vihollisia vastaan, joihin kuuluivat muukalaistyranni Kurrgo; mieliä hallitseva Nukkemestari, jonka tytärpuolesta Aliciasta – sokea kuvanveistäjä – tuli Ihmenelosten hyvä ystävä ja Benin pitkäaikainen tyttöystävä; muotoa muuttavan Ihmemiehen, erikoisen muukalaisen josta myöhemmin tuli ryhmän hyvä ystävä; uskomattoman Hulkin; aineettoman Punaisen Haamun ja hänen Superapinansa, jotka saivat voimansa matkimalla Ihmenelosten alkuperää; kieroutuneen neron Hullun Haihattelijan ja hänen Ällistyttävän Androidinsa; Superskrullin (Kl'rt), Ihmenelosten yhdistetyt voimat saaneen skrullin; ajassa matkustavan tyrannin Rama-Tutin, joka tunnettiin myös Kangina; materiaa järjestävän Molekyylimiehen; Hitler-klooni Vihankylväjän; alkemisti Diablon; atlantislaisen sotaherra Attuman; vallasta hullun miljonäärin Gregory Gideonin; ja hirviömäisen androidin Lohikäärmemiehen. Matkan varrella he ystävystyivät sarjakuvan tekijöiden Stan Leen ja Jack Kirbyn ja toisten sankareiden kuten Hämähäkkimiehen (joka yritti turhaan liittyä Ihmenelosiin), Muurahaismiehen (Hank Pym), Nick Furyn, Kostajien, Tohtori Oudon, Ryhmä-X:n ja Daredevilin kanssa. Jopa Namor lämpeni viimein ryhmälle ja hänestä tuli arvokas liittolainen huolimatta faktasta, että Sue valitsi Reedin hänen sijastaan. Seuraaja Uatu kiinnostui erityisesti Ihmenelosista rikkoen jopa valansa olla sekaantumatta asioihin toistuvasti auttaakseen ryhmää vuosien varrella.


title: Ihmeneloset

text: Ihmeneloset ottivat ensimmäisten modernien ihmisten joukossa yhteyttä epäinhimillisiin, joiden kuningasperheestä tuli Ihmenelosten luotettuja ystäviä (paitsi hullusta Maximuksesta). Kun paha keksijänero Velho yhdisti voimansa Imppari-Peten (myöhemmin Ansaaja) ja Hiekkamiehen kanssa, he värväsivät muistinsa menettäneen epäinhimillisen Meduusan perustaakseen rikollisversion Ihmenelosista – Kauhuneloset, jotka miltei tuhosivat sankarivastineensa. Meduusa sai pian muistinsa takaisin ja palasi epäinhimillisten luo. Näiden tapahtumien aikana hänen nuorempi sisarensa Kristalli tapasi Johnnyn ja kaksikko rakastui tulisesti. Velho on koettanut lukemattomia Kauhunelosten kokoonpanoja vuosien aikana, ja kaikki ovat kohdanneet tappion. Paljon suurempi uhka oli Galactus, jonka Ihmeneloset ajoivat pois Uatun ja Hopeasurffarin avulla, josta tuli ryhmän ystävä ja liittolainen.


title: Ihmeneloset

text: Pitkän seurustelun jälkeen Reed ja Sue menivät viimein naimisiin seremoniassa, johon otti osaa heidän moni supersankariystävänsä (jotka auttoivat karkottamaan Doomin lähettämän superrikollisarmeijan, vaikka lopussa taistelun päättikin Uatun antama laite). Johnny aloitti yliopiston, jossa hän ystävystyi seikkailevan Amerikan alkuasukkaan Wyatt Wingfootin kanssa, josta tuli Ihmenelosten liittolainen. Samaan aikaan Reed löysi ja alkoi tutkia outoa Negatiivista Vyöhykettä; eräällä ensimmäisistä matkoista sinne, hän joutui tietämättään Möykkyä esittäneen Ricardo Jonesin uhkaamaksi koska tämä oli kateellinen Reedin menestyksestä ja halusi tappaa hänet – mutta vietettyään aikaa Reedin kanssa ”Möykkynä”, Jones huomasi kuinka jalo Richards todella oli ja hän uhrasi lopuksi henkensä auttaakseen Reediä pakenemaan Vyöhykkeeltä turvallisesti.


title: Ihmeneloset

text: Ihmeneloset ovat tutkineet Vyöhykettä laajalti siitä lähtien, kartoittaen sen ihmeitä ja taistellen siellä syntyneitä uhkia kuten Annihilusta ja Blastaaria vastaan. Pian Vyöhykkeen löytymisen jälkeen Ihmeneloset ystävystyivät Wakandan soturikuningas Mustan Pantterin (T’Challa) kanssa ja auttoivat häntä puolustamaan valtakuntaansa ääntä käyttävää superrikollista Klaw'ta vastaan. He auttoivat myös Hopeasurffaria saamaan kosmiset voimansa takaisin, jotka heidän vanha vihollisensa Doom oli ominut hetkeksi. Muihin tämän ajan vihollisiin kuuluivat tähtienvälinen Krii-imperiumi, skrullien katkerat viholliset; supertiedemiesryhmittymä Enclave (jonka luomuksiin kuuluivat aikanaan Adam Warlockina tunnettu olento, Ayesha ja uusi naispuolinen Warlock); ja tunteita manipuloiva Psykomies.


title: Ihmeneloset

text: Suen ensimmäisen raskauden aikana ja sen jälkeen hän luopui aktiivisesta palveluksesta Ihmenelosissa ja Kristalli tuli hänen tilalleen väliaikaisesti. Myöhemmin Sue synnytti terveen pojan, Franklinin, jonka vaarallisen ennalta-arvaamattomat kosmiset voimat ovat monimutkaistaneet Ihmenelosten elämiä vuosien aikana. Sue palasi aktiiviseen palvelukseen palkaten vanhemman velhottaren Agatha Harknessin Franklinin ensimmäiseksi monista lapsenvahdeista. Kristallin oli puolestaan pakko palata Attilaan kärsien yliannostuksesta ulkomaailman saasteista. Ihmeneloset jatkoivat taistelua uhkia kuten Monokkelia, ”Salaisen Laguunin Hirviö”-muukalaista, Maggian rikospäällikkö Ylimiestä, Hirviötä (Larry Rambow), Negamies Janusta, Ylimieltä, Ilmakävelijää ja Kalaa vastaan. Vaihtoehtoisesta todellisuudesta tullut naispuolinen sovinistisoturi Thundra taisteli Ihmenelosia vastaan Kauhunelosten jäsenenä, mutta ryhtyi myöhemmin sankarien liittolaiseksi ja jopa ihastui voimakkaaseen Möykkyyn. Uskoen, ettei hänen miehensä kohdellut häntä tasavertaisena, Sue jätti Reedin ja lähti Ihmenelosista, jotka ottivat Meduusan hänen tilalleen pitkäksi aikaa; tämä ei estänyt tiimiä hajoamasta pian sen jälkeen, kun Reedin oli pakko sammuttaa Franklinin mieli estääkseen katastrofin. Franklin parantui, Ihmeneloset palasivat yhteen ja Reed sopi lopulta välinsä Suen kanssa, joka liittyi ryhmään uudelleen. Möykyn sijaisena toimi aikansa vuokrasankari Luke Cage aikana, jolloin Ben oli väliaikaisesti muuttunut takaisin ihmismuotoonsa. Pian sen jälkeen Ben ystävystyi kissamaisen Tigran kanssa, joka toimi hetken Ihmenelosten rinnalla.


title: Ihmeneloset

text: Ihmeneloset hajosivat jälleen hetkeksi kun Reed menetti voimansa, mutta ryhmä kokoontui pian uudelleen ja Reed palasi normaaliksi. He auttoivat sodan repimää planeettaa Xandaria ja sen Mestareita skrulleja ja Sfinksiä vastaan ja Reed käytti planeetan teknologiaa rakentaakseen robottiapurinsa HERBIE:n, joka myöhemmin uhrasi itsensä pelastaakseen Ihmeneloset Tohtori Auringolta (vaikka Reed onkin rakentanut sittemmin useita versioita HERBIE:stä). Tähän aikaan Johnny oli löytänyt uuden tyttöystävän, Frankie Rayen, jolla oli myös tulivoimat ja hän toimi Ihmenelosissa ”viidentenä jäsenenä” kunnes hän lähti ryhtyäkseen Galactuksen airueksi kosmisena Novana. Kun Möykky jäi Sotamaailmaan Salattujen Sotien jälkeen, hän värväsi Hulktaren väliaikaiseksi korvaajakseen. Samaan aikaan Sue sai keskenmenon ja Psykomies käänsi hänet Ihmenelosia vastaan, mutta hän murtautuikin vapaaksi, kosti, ja otti nimekseen aikuisemman Näkymätön Nainen. Baxter Building puolestaan tuhoutui hullun Kristoff Vernardin käsissä, joka luuli olevansa Tohtori Doom. Ihmeneloset rakensivat itselleen uuden päämajan entisen paikalle, Four Freedoms Plazan, jonka rakennuksen aikana he asuivat liittolaistensa Kostajien luona heidän kartanossaan.


title: Ihmeneloset

text: Ben sopi välinsä tiimin kanssa ja liittyi takaisin pitkän poissaolon jälkeen. Reed ja Sue jäivät vapaalle Ihmenelosista keskittyäkseen poikaansa ja osoittivat Möykyn tiimin johtajaksi. Ben korvasi kaksi lähtenyttä jäsentä värväämällä Kristallin ja Ihmetytön (Sharon Ventura). Ben ja Sharon jakoivat pienen romanssin, joka syveni heidän jouduttuaan onnettomuuteen kosmisen säteilyn kanssa, joka muutti Sharonin ”Möykyttäreksi” ja Benin jopa hirviömäisemmäksi Möykyksi. Heidän romanssinsa jatkui useiden muodonmuutosten läpi, jopa Reedin ja Suen paluun jälkeen; mutta Ben ja Sharon vieraantuivat toisistaan, kun Sharon hyväksyi Tohtori Doomin tarjouksen auttaa häntä saamaan ihmismuotonsa takaisin. Tästä huolimatta Sharon kieltäytyi pettämästä Ihmenelosia Doomille ja hän maksoi takaisin muuttamalla Sharonin kammottavaksi ja mieleltään epävakaaksi hirviöksi; hän taisteli Ihmenelosia vastaan useita kertoja sen jälkeen ja löysi viimein rauhan Wyatt Wingfootin reservaatista. Tänä aikana hylkiöseuraaja Aron loi omat klooniversionsa Ihmenelosista asettaen heidät myöhemmin horrokseen ja seuraten heidän uniaan, jotka kiinnostivat häntä enemmän kuin kloonien oikeat seikkailut. Kun Ihmeneloset saivat tietää, että Alicia joka oli rakastunut Johnnyyn Benin poissa ollessa olikin todellisuudessa skrullivakooja Lyja, he löysivät ja pelastivat oikean Alician, vaikkakaan hän ja Ben eivät uudistaneet romanssiaan. Johnny vihasi aluksi Lyjaa, mutta nainen oli todella rakastunut häneen tehtävänsä aikana ja yritti sopia asian, ja hänestä tuli myöhemmin Ihmenelosten ystävä ja liittolainen.


title: Ihmeneloset

text: Kun Reedin ja Doomin luultiin kuolleen taistelussa muukalaisolento Nälkää vastaan, todellisuudessa heidät siirsi pois aika-avaruutta muuttava Hyperstorm, joka oli vaihtoehtoisesta todellisuudesta kotoisin oleva Franklin Richardsin hullu poika. Sue otti johdon Ihmenelosissa ja teki tehtävänsä hyvin, värväten Muurahaismiehen (Scott Lang) tiimin uudeksi tiedemieheksi; hän ei kuitenkaan suostunut uskomaan Reedin todella kuolleen. Ihmeneloset kestivät saaden apua sankareilta kuten Namor, Lyja, Reedin kadoksissa ollut isä Nathaniel, tapansa parantanut Kristoff Venard (jonka Nathaniel sanoi olevan yksi monista lapsistaan) ja nuorekas sisartiimi Fantastivoima. Reed pelastettiin mutta Ihmenelosten perustajien luultiin kuolleen taistelussa psyykkistä hirviötä Onslaughtia vastaan – tosin he selvisivät salaa uudessa ”Vasta-Maassa”, rinnakkaismaailmassa jonka Franklin loi vaistonvaraisesti, ja he palasivat myöhemmin omaan maailmaansa. Heidän ollessaan poissa uusi supertiimi Ukonnuolet olivat vallanneet heidän päämajansa ja he tuhosivat sen myöhemmin. Ihmeneloset perustivat seuraavan kotinsa hillitympiin oloihin sataman Laituri 4:än, jossa oli hetken miltei rajaton säilytystila Reedin laitteiden ansiosta. Siellä asuneisiin Ihmenelosten liittolaisiin ja ystäviin kuuluivat muukalaisnainen Bounty, vaihtoehtoisesta todellisuudesta tullut miekkanainen Caledonia, tulevaisuudesta tullut teinisankaritar Ihmetyttö (Valeria von Doom), Reedin vanha ystävä Alyssa Moy ja koiran kaltainen olento Pentu. Laituri 4 tuhoutui myöhemmin Diablon käsissä ja Ihmeneloset muuttivat uuteen Baxter Buildingiin (joka pystytettiin entisen tilalle), jonka oli rakentanut Reedin vanha opettaja Noah Baxter.


title: Ihmeneloset

text: Kun Reed, Sue ja Ben jäivät ansaan Negatiiviselle Vyöhykkeelle konfliktissa korruptoitunutta Gideon Trustia vastaan, Johnny värväsi Muurahaismiehen, Hulktaren ja atlantislaisen entisen tyttöystävänsä Namoritan korvaamaan Ihmeneloset, joka hajosi alkuperäisten palattua ja Gideon Trustin hävittyä. Myöhemmin, taistelussa todellisuutta muuttavaa kosmista olentoa Abraxasia vastaan Franklin paljasti käyttäneensä voimiaan Suen kesken syntyneeseen lapseen vuosia aikaisemmin, ja että se lapsi oli kasvatettu heidän tuntemakseen Ihmetytöksi. Kun Abraxas-konflikti loppui universumin tuhouduttua ja synnyttyä uudelleen, Ihmetyttö palautui oikeaan muotoonsa, syntymättömäksi lapseksi Suen kohdussa. Tällä kertaa Sue synnytti terveen tyttölapsen, jonka Tohtori Doom risti Valeriaksi (ensirakkautensa mukaan) vaihdossa avustuksestaan vaikeassa synnytyksessä. Doom käytti myöhemmin Valeriaa hyväkseen aloittaakseen täysin mystisen hyökkäyksen Ihmenelosia vastaan.